Angka korban gempa China meningkat kepada 82

(Foto bertarikh 5 September 2022 menunjukkan pekerja penyelamat memindahkan penduduk selepas gempa bumi berukuran 6.6 magnitud di daerah Luding, Ganzi, di wilayah Sichuan barat daya China / AFP)

BEIJING, 8 September- Angka kematian akibat gempa bumi kuat yang melanda barat daya China meningkat kepada 82, media kerajaan melaporkan Khamis.Hujan dan banjir lumpur menyukarkan lagi pencarian berpuluh-puluh orang yang hilang.Gempa bumi berukuran 6.6 pada skala Richter itu melanda kira-kira 43 kilometer (26 batu) tenggara bandar Kangding di wilayah Sichuan pada kedalaman 10 kilometer pada Isnin, menurut Kajian Geologi AS, memaksa beribu-ribu orang ditempatkan semula ke kem sementara.Penyiar CCTV negeri berkata, 46 orang maut di wilayah Ganzi berhampiran pusat gempa, manakala 36 kematian dilaporkan di bandar Ya'an.Lebih 270 cedera, manakala jumlah hilang kekal 35, lapor CCTV.Perkhidmatan cuaca negara berkata hujan akan berterusan di kawasan gempa bumi yang terjejas pada Khamis dan Jumaat, dengan beberapa tempat diramalkan hujan lebat."Memandangkan keadaan geologi selepas gempa bumi sememangnya rapuh, dan ditambah hujan boleh menyebabkan tanah runtuh," kata pentadbiran meteorologi China.Tentera Pembebasan Rakyat, polis separa tentera, dan perkhidmatan penyelamat bomba menghantar lebih 10,000 petugas ke kawasan itu, yang meneruskan operasi mencari dan usaha pembersihan tanah runtuh di kawasan pedalaman.Pasukan penyelamat mengharungi banjir kilat dan tanah runtuh akibat gegaran susulan untuk memindahkan penduduk kampung dari rumah yang musnah, dalam kebanyakan kes terpaksa mengangkut mereka melalui kawasan pergunungan dengan menggunakan tali dan pengusung."Kami juga mengharungi air untuk sampai ke perkampungan Xingfu. Alur gunung berbatu, batu yang anda tidak dapat lihat di dalam air menimbulkan ancaman terbesar kepada kami," kata anggota pasukan penyelamat bernama Tan Ke kepada CCTV.Lebih 22,000 orang setakat ini telah ditempatkan semula ke 124 kem sementara di seluruh Ganzi dan Ya'an, lapor akhbar People's Daily milik kerajaan.Akhbar itu berkata lebih 21,000 pelajar dan kakitangan di sebuah sekolah di daerah Shimian telah selamat dipindahkan dalam masa satu minit selepas gempa itu.Hampir 1,800 sekolah di kawasan itu telah dibuka semula pada hari Rabu, tambahnya.Pekerja berhempas pulas untuk membaiki ratusan kilometer kabel kuasa dan optik, dengan komunikasi di kawasan terjejas "pada dasarnya dipulihkan" setakat Khamis, lapor China Youth Daily.Pihak berkuasa tempatan telah menerima lebih 100 juta yuan (AS$14 juta) dalam bentuk sumbangan bantuan bencana setakat ini, kata laporan itu.Gempa bumi itu juga menggegarkan bangunan di ibu kota wilayah Chengdu di mana berjuta-juta orang terkurung di rumah mereka di bawah sekatan ketat COVID-19 dan di bandar besar berhampiran Chongqing.- AFP

(Foto bertarikh 5 September 2022 menunjukkan pekerja penyelamat membawa seorang yang cedera selepas gempa bumi berukuran 6.6 magnitud di daerah Luding, Ganzi, di wilayah Sichuan di barat daya China / AFP)


Bank Dunia lulus pinjaman AS$900 juta kepada Argentina

(Seorang wanita membeli belah di sebuah pasar raya di tengah-tengah inflasi mencecah lebih 60% dalam tempoh 12 bulan lalu, di Buenos Aires, Argentina / REUTERS)

LONDON, 8 September- Bank Dunia meluluskan pinjaman berjumlah AS$900 juta untuk Argentina bagi enam bulan akan datang, yang akan ditambah kepada AS$1.1 bilion yang diluluskan tahun ini.Pengumuman itu dibuat selepas mesyuarat antara Pengarah Urusan Operasi Bank Dunia, Axel van Trotsenburg, dan Menteri Ekonomi Argentina, Sergio Massa, di Washington."Massa dan van Trotsenburg mengesahkan komitmen mereka untuk terus bekerjasama bagi menggalakkan pertumbuhan inklusif dan mampan di Argentina," kata bank itu dalam kenyataan tersebut.Massa berterima kasih kepada Bank Dunia dan van Trotsenburg atas sokongan dan pengiktirafan terhadap langkah-langkah yang diambil untuk menstabilkan makroekonomi dan mengukuhkan rizab.Beliau menerusi ciapan di Twitter berkata mereka turut membincangkan program makroekonomi dan bersetuju untuk terus berusaha mengembangkan pembiayaan bagi pembangunan inklusif negara dalam projek air dan sanitasi, perlindungan sosial, kesihatan, pengangkutan dan pendidikan.Bank Dunia telah meluluskan pinjaman bernilai AS$3.73 bilion yang tertumpu kepada program pelaburan dan pertumbuhan termasuk sokongan kepada mereka yang paling memerlukan. -REUTERS


Vaksin malaria baharu lebih murah, beri perlindungan tinggi

(Seorang jururawat mengisi picagari dengan vaksin malaria sebelum memberikannya kepada bayi di hospital Sub-County Lumumba di Kisumu, Kenya / REUTERS)

PARIS, 8 September- Dos penggalak vaksin malaria baharu mampu mengekalkan tahap perlindungan yang tinggi terhadap penyakit itu, kata penyelidik pada Khamis, menyatakan harapan suntikan lebih murah itu dapat dihasilkan secara besar-besaran dalam beberapa tahun.Pasukan penyelidik antarabangsa mencadangkan vaksin itu, yang dibangunkan oleh Universiti Oxford Britain, boleh mewakili titik perubahan dalam memerangi penyakit parasit bawaan nyamuk, yang membunuh 627,000 orang yang kebanyakannya kanak-kanak Afrika pada tahun 2020 sahaja.Tahun lepas vaksin berbeza yang dihasilkan oleh gergasi farmaseutikal British GSK menjadi yang pertama disyorkan untuk kegunaan meluas terhadap malaria oleh Pertubuhan Kesihatan Sedunia, dan kini telah diberikan kepada lebih sejuta kanak-kanak di Afrika.Bagaimanapun, kajian mendapati keberkesanan vaksin GSK adalah sekitar 60 peratus, dan berkurangan dengan ketara dari semasa ke semasa walaupun dengan dos penggalak.Sementara itu, vaksin R21/Matrix-M Oxford didapati 77 peratus berkesan mencegah malaria dalam penyelidikan yang diterbitkan tahun lepas, kali pertama matlamat pelan hala tuju WHO sebanyak 75 peratus telah dicapai.Untuk penyelidikan itu, 450 kanak-kanak berumur lima hingga 17 bulan di Burkina Faso di mana malaria menyumbang kira-kira 22 peratus daripada semua kematian diberi tiga dos pada 2019.Mereka dipecahkan kepada tiga kumpulan, dua menerima dos berbeza daripada adjuvant Matrix-M, manakala kmpulan kawalan ketiga menerima vaksin rabies.Menjelang musim hujan 2020 apabila kes malaria meningkat 409 kanak-kanak kembali untuk mendapatkan suntikan penggalak.Bagi kumpulan yang menerima dos tambahan yang lebih tinggi, penggalak meningkatkan tahap perlindungan kepada 80 peratus. Dos yang lebih rendah mempunyai keberkesanan 70 peratus.Dan yang penting, dos penggalak mengembalikan tahap antibodi ke tahap yang sama yang dilihat selepas pusingan pertama dos, kata kajian itu.Penyiasat utama kajian Halidou Tinto dari institut penyelidikan kesihatan Burkina Faso IRSS berkata, "Adalah hebat untuk melihat keberkesanan yang tinggi sekali lagi selepas satu dos penggalak."Tinto, yang terlibat dalam percubaan kedua-dua vaksin malaria, berkata vaksin GSK mempunyai keberkesanan optimum sekitar 60 peratus. "Jadi saya boleh mengesahkan bahawa R21 menunjukkan prestasi yang lebih baik," katanya pada sidang akhbar.Ahli vaksin Oxford dan pengarang bersama kajian Adrian Hill berkata "Kami benar-benar boleh melihat pengurangan yang sangat besar dalam kes malaria, pada tahun-tahun mendatang, pastinya menjelang 2030."Pengurangan 70 peratus kematian akibat malaria boleh dilaksanakan pada masa itu, katanya, sebahagiannya disebabkan oleh jumlah besar dos vaksin yang boleh dihasilkan dengan cepat.Oxford telah bekerjasama dengan pengeluar vaksin terbesar di dunia, iaitu Institut Serum India.Organisasi itu "bersedia dan mampu mengeluarkan 200 juta dos setahun mulai tahun depan," kata Hill.Enam hingga 10 juta dos yang GSK boleh hasilkan setahun adalah "tidak mencukupi untuk 40 juta kanak-kanak yang memerlukan empat dos pada tahun pertama," tambah Hill.Sementara vaksin Oxford mungkin akan menelan kos beberapa dolar AS untuk satu dos, kurang separuh daripada AS$9 untuk versi GSK, katanya.Cabaran untuk mendapatkan dos tersebut akan memerlukan lebih banyak pembiayaan, tambahnya.Keputusan daripada percubaan fasa tiga melibatkan 4,800 peserta di empat negara dijangka diperolehi lewat tahun ini.Gareth Jenkins dari badan amal Malaria No More UK berkata keputusan itu adalah "satu lagi isyarat yang menandakan dengan sokongan yang betul, dunia boleh menamatkan kematian kanak-kanak akibat malaria dalam hidup kita".Jenkins berkata dalam satu kenyataan bahawa "ujian dasar luar negeri pertama" Perdana Menteri Britain baharu Liz Truss adalah untuk memastikan pembiayaan berterusan pada persidangan pengisian semula dana global untuk memerangi AIDS, tuberkulosis dan malaria yang diadakan di AS bulan ini.-AFP

(Seorang jururawat memegang vaksin malaria sebelum memberikannya kepadabayi di hospital Sub-County Lumumba di Kisumu, Kenya / REUTERS)


Ukraine gesa misi antarabangsa ditempatkan di loji nuklear Zaporizhzhia

(Stesen janakuasa nuklear Zaporizhzhia/Foto fail AFP)

KIEV, 8 September- Ukraine menggesa satu misi antarabangsa ditempatkan di loji nuklear Zaporizhzhia.Selain turut menggesa penduduk di kawasan itu supaya berpindah berikutan kebimbangan mengenai bencana nuklear. Perdana Menteri, Denys Shmygal mencadangkan misi tersebut diwujudkan dengan disertai Kesatuan Eropah (EU), Pertubuhan Bangsa Bersatu (PBB) dan mana-mana organisasi lain."Ini akan memudahkan pengunduran tentera Rusia dari loji itu dan sejauh 30km dari kawasan sekitar," katanya semasa mesyuarat kerajaan, pada Rabu.

Cadangan dibuat sehari selepas Agensi Tenaga Atom Antarabangsa (IAEA) mengeluarkan laporan mengenai lawatan ke loji itu yang disifatkan Shmygal "tidak membawa hasil ketara".Dalam laporan itu, IAEA menggesa "penubuhan segera zon keselamatan dan perlindungan keselamatan nuklear" di sekitar loji yang menghadapi situasi "tidak boleh dipertahankan".Loji janakuasa Zaporizhzhia yang dikuasai tentera Rusia pada Mac lalu telah banyak kali dibom, dalam beberapa minggu lepas.Kiev dan Moscow yang saling menuding jari terhadap serangan yang dilancarkan, meningkatkan lagi kebimbangan tentang bencana nuklear.-AFP


Mesir merekodkan kes cacar monyet pertama

KAHERAH, 8 September- Mesir telah merekodkan kes pertama virus cacar monyet, pada seorang lelaki yang kerap melakukan perjalanan ke Eropah, kata kementerian kesihatan negara itu pada hari Rabu."Kes pertama cacar monyet telah dikesan di Mesir. Lelaki berusia 42 tahun itu mempunyai permit kediaman dari negara Eropah yang kerap dilawatinya," kata kementerian kesihatan negara paling ramai penduduk di dunia Arab itu dalam satu kenyataan.Lelaki itu telah ditempatkan dalam pengasingan di hospital.

Akhir bulan lalu Pertubuhan Kesihatan Sedunia berkata penyakit itu, yang biasanya tidak membawa maut, telah dikesan di tujuh negara Timur Tengah dan Maghreb.Kes cacar monyet telah meningkat sejak Mei di Afrika Barat dan Tengah, di mana ia sudah menjadi endemik.WHO mencetuskan tahap penggera tertinggi pada 24 Julai, mengklasifikasikan cacar monyet sebagai kecemasan kesihatan awam yang membimbangkan antarabangsa, di samping Covid-19.Penyakit ini menyebabkan luka yang menyakitkan dan parut, terutamanya pada muka, dubur dan alat kelamin.Di seluruh dunia, 18 kematian telah dikaitkan dengan cacar monyet sejak Mei.Lebih 50,000 kes telah direkodkan dalam wabak global, walaupun penularan semakin perlahan di kawasan panas virus di Eropah dan Amerika Syarikat.-AFP


Penyerang acu pistol ke Naib Presiden Argentina, mahu bunuh pemimpin itu

(Foto oleh agensi berita Telam pada 6 September 2022, menunjukkan Fernando Andres Sabag Montiel (kanan) dan teman wanitanya Brenda Uliarte bergambar dengan pistol didakwa digunakan untuk menyerang Naib Presiden Argentina/AFP)

BUENOS AIRES, 8 September- Lelaki yang dituduh cuba menembak Naib Presiden Argentina, Cristina Kirchner telah merancang serangan itu bersama teman wanitanya, kata hakim yang bertanggungjawab dalam siasatan itu pada Rabu.Suspek yang didakwa dalam serangan itu minggu lalu, Fernando Sabag Montiel, dan teman wanitanya, Brenda Uliarte, kedua-duanya kini dalam tahanan, dituduh cuba membunuh Kirchner kata Hakim Maria Eugenia Capuchett, menurut agensi berita Telam.Minggu lalu, De Kirchner, terselamat daripada cubaan bunuh oleh seorang suspek bersenjatakan pistol di luar kediamannya.Dia dikerumuni penyokong di luar kediamannya apabila seorang lelaki bersenjata mengacukan pistol tepat ke arah mukanya.Presiden Alberto Fernandez memaklumkan, senjata api itu mengandungi lima peluru, namun tidak kena pada sasaran ketika tembakan dilepaskan.Cubaan bunuh itu berlaku ketika De Kirchner baru pulang dari mahkamah selepas menjalani perbicaraan bagi kes rasuah terhadapnya, selepas dia menafikan pembabitannya dalam sebarang skandal rasuah.Pemimpin berusia 69 tahun itu didakwa terbabit rasuah ketika menjadi presiden antara 2007 dan 2015. Rakaman video yang disiarkan media tempatan menunjukkan suspek mengacukan pistol ke arah de Kirchner sebelum naib presiden itu menundukkan kepalanya.Satu lagi video menunjukkan orang ramai cuba melindungi naib presiden daripada supek. -AFP

(Tangkap layar video menunjukkan seorang lelaki mengacukan pistol ke arah Naib Presiden Argentina Cristina Fernandez de Kirchner ketika dia tiba di kediamannya di Buenos Aires pada 1 September 2022/AFP)


Ada bukti Rusia ambil kanak-kanak Ukraine - PBB

(Sebuah hospital musnah akibat serangan peluru berpandu di Kramatorsk, wilayah Donetskpada 7 September 2022, susulan pencerobohan Rusia ke atas Ukraine/AFP)

AMERIKA SYARIKAT, 8 September- Pertubuhan Bangsa Bersatu (PBB) mengambil maklum “tuduhan yang boleh dipercayai” bahawa tentera Moscow secara paksa membawa kanak-kanak Ukraine ke Rusia, manakala Presiden Rusia, Vladimir Putin menuduh Barat mendapat manfaat daripada sekatan bijirin yang dilonggarkan.

Sementara itu Kiev mendakwa, tenteranya berjaya menawan semula wilayah penting dalam serangan balas di tenggara Kharkiv yang menurut pakar boleh mengancam laluan bekalan utama Rusia.

Ketika Eropah berdepan musim sejuk dan bekalan tenaga berkurangan, Suruhanjaya Eropah (EU) mencadangkan langkah tertentu untuk mengawal harga tenaga yang melambung tinggi, seterusnya menghukum Moscow kerana menceroboh Ukraine, termasuk mengehadkan harga gas Rusia.

“Kita berdepan situasi luar jangka kerana Rusia adalah pembekal yang tidak boleh dipercayai dan memanipulasi pasaran tenaga kami,” amaran dikeluarkan Ketua EU, Ursula von der Leyen.

“Perpaduan dan solidariti akan memastikan kejayaan kita,” tambahnya.

Di Washington semasa Mesyuarat Majlis Keselamatan PBB, Moscow dituduh memaksa sejumlah besar bukan pejuang Ukraine ke kem tahanan dan penjara menerusi program ‘tapisan’ yang diarahkan Kremlin dan mengeluarkan kanak-kanak dari zon perang dengan menyerahkan mereka kepada keluarga angkat.

"Kami bimbang pihak berkuasa Rusia telah menerima pakai prosedur mudah untuk memberikan kewarganegaraan Rusia kepada kanak-kanak tanpa penjagaan ibu bapa, dan kanak-kanak tersebut layak untuk menjadi anak angkat keluarga Rusia," kata Ilze Brands Kehris, Penolong Setiausaha Agung PBB untuk hak asasi manusia, kepada Majlis Keselamatan PBB.

Katanya, tentera Rusia telah meletakkan rakyat Ukraine dalam wilayah yang diduduki menerusi pemeriksaan keselamatan invasif atau secara ganas yang melibatkan banyak pelanggaran hak asasi manusia.

“Rakyat Ukraine yang didapati rapat dengan kerajaan atau pihak tentera telah diseksa dan dibuang secara paksa seterusnya dihantar ke penjara Rusia dan pusat tahanan lain,” tambah Ilze Brands Kehris.

Jabatan Negara Amerika Syarikat (AS) berkata, pejabat Presiden Rusia, Vladimir Putin secara langsung menguruskan penempatan semula rakyat Ukraine ke Rusia dan melakukan perkara itu sebagai sebahagian daripada rancangan untuk menggabungkan wilayah yang diduduki.

“Rusia telah secara sistematik menggunakan amalan pengusiran secara paksa yang dilakukan sebelum ini, dengan mewujudkan rasa takut dan sengsara terhadap penduduk yang terpaksa hidup bawah kawalan Kremlin," kata Timbalan Jurucakap Jabatan Negara, Vedant Patel.

Namun, Duta Rusia ke PBB, Vasily Nebenzya menyifatkan dakwaan itu tidak berasas dan berkata apa yang dilabelkan sebagai "tapisan” hanyalah mendaftarkan rakyat Ukraine yang secara rela melarikan diri dari perang ke Rusia.

“Setakat yang boleh dinilai, prosedur sama digunakan di Poland dan negara lain Kesatuan Eropah terhadap pelarian Ukraine," katanya kepada Majlis Keselamatan.

(Duta Rusia ke PBB, Vasily Nebenzya, ketika Mesyuarat Majlis Keselamatan PBB, pada 7 September 2022 di New York/AFP)

Sementara itu Putin menuduh Eropah mengambil kesempatan terhadap penarikan sekatan eksport bijirin dari Ukraine untuk membantu negara Barat tatkala negara-negara miskin berdepan kehilangan bekalan makanan penting.

Data rasmi yang dikumpul oleh pusat pemantauan bersama di Istanbul yang memantau perjanjian eksport bijirin menunjukkan 30 peratus bekalan bijirin sampai ke negara berpendapatan rendah dan sederhana rendah.

Data yang dikumpulkan pada Rabu menunjukkan Turkiye menerima 20 peratus bijirin, diikuti Sepanyol (15 peratus) dan Mesir (10 peratus).

Tetapi kebanyakan bijirin yang tiba di Turkiye dan beberapa destinasi lain kemudiannya dijual semula bawah perjanjian yang tidak dipantau oleh pusat pemantauan Istanbul.

“Hampir ke semua bijirin yang dieksport dari Ukraine tidak dihantar ke negara miskin yang sedang membangun tetapi negara EU, dakwa Putin. –AFP


Amerika pulangkan barangan antik curi bernilai AS$16 juta ke Mesir

(Foto edaran yang dikeluarkan oleh Kementerian Antikuiti Mesir pada 7 September 2022 ini menunjukkan serpihan sekeping kain linen yang dihiasi dengan lukisan berwarna-warni yang menggambarkan suasana persimpangan Laut Merah seperti yang diceritakan dalam alkitab dari naratif Exodus dibahagikan kepada lima kepingan kecil, sebahagian daripada 16 artifak arkeologi diambil dari Amerika Syarikat selepas diseludup keluar dari negara itu secara haram / AFP)

NEW YORK, 8 September- Pihak berkuasa di New York mengumumkan pemulangan 16 barang antik ke Mesir, termasuk lima karya yang dirampas dari Muzium Seni Metropolitan sebagai sebahagian daripada siasatan ke atas sindiket pemerdagangan hasil seni antarabangsa.Pemulangan tersebut diumum sehari selepas pengumuman penghantaran 58 karya seni yang terbabit kes sama ke Itali.Peguam Daerah Manhattan Alvin Bragg berkata 16 karya itu bernilai lebih daripada AS$16 juta."Penghantaran balik hari ini menunjukkan betapa besar rangkaian pemerdagangan barang antik," kata Bragg dalam satu kenyataan.Sembilan daripada barangan tersebut telah menjadi milik Michael Steinhardt, yang digambarkan oleh Bragg sebagai salah seorang pengumpul seni purba terbesar di dunia.Pada 2021, Steinhardt telah dipaksa oleh pihak berkuasa AS untuk memulangkan 180 karya seni purba yang dicuri bernilai sejumlah AS$70 juta.Di bawah perjanjian itu dia mengelak daripada dipenjarakan tetapi dilarang seumur hidup daripada memperoleh barangan antik dalam pasaran.Lima barangan yang lain telah dirampas pada Mei dan Jun daripada Muzium Seni Metropolitan, bernilai AS$3.1 juta, sebagai sebahagian daripada siasatan yang dijalankan oleh pihak berkuasa AS dan Perancis, di mana bekas Pengarah Muzium Louvre, Jean-Luc Martinez didakwa di Perancis.Kesemua barang antik itu dirompak dari tapak arkeologi di Mesir, diseludup melalui Jerman atau Belanda ke Perancis, dan dijual oleh Pierre Berge & Associes yang berpangkalan di Paris kepada Muzium Seni Metropolitan, kata Bragg."Maklumat yang dikumpul dan dikongsi oleh pejabat Manhattan DA dengan agensi penguatkuasaan undang-undang di seluruh dunia yang berkaitan dengan siasatan ini telah membawa kepada dakwaan atau penahanan sembilan individu di Perancis, termasuk bekas Pengarah Louvre Jean-Luc Martinez," kata Bragg. -AFP

(Foto edaran yang dikeluarkan oleh Kementerian Antikuiti Mesir pada 7 September 2022 menunjukkan syiling emasyang berasal dari zaman Ptolemaic (305-30 SM), salah satu daripada 16 artifak arkeologi yang diambil dari Amerika Syarikat selepas diseludup keluar negara secara haram / AFP)


Suspek kedua kes serangan di Kanada meninggal dunia selepas diberkas polis

(Kenderaan dan anggota Royal Canadian Mounted Police dilihat mengelilingi trak pikap di tempat kejadian di mana suspek Myles Sanderson ditangkap, di Lebuhraya 11 di Weldon, Saskatchewan / AFP)

JAMES SMITH CREE NATION, 8 September- Suspek kedua dalam kejadian tikaman yang menyaksikan 10 orang terbunuh dan 18 cedera dalam komuniti Orang Asli terpencil di Saskatchewan meninggal dunia selepas ditangkap pada Rabu, lapor media tempatan.Penyiar awam CBC dan Global News, memetik sumber polis yang tidak dinamakan, berkata Myles Sanderson meninggal dunia akibat kecederaan yang dilakukannya sendiri. Selepas pencarian selama beberapa hari, polis Kanada akhirnya berjaya memberkas suspek kedua dan terakhir pada Rabu.Sebuah trak pikap yang terbabas ke bahu jalan dikelilingi oleh kereta polis menandakan penamat dramatik kepada pemburuan selama empat hari di seluruh wilayah Prairies.Ia juga mendatangkan kelegaan kepada komuniti yang tertekan dengan salah satu insiden keganasan besar-besaran yang paling menakutkan di Kanada."Myles Sanderson ditemui dan ditahan polis, kira-kira jam 3:30 petang hari ini," kata polis. "Tiada lagi risiko kepada keselamatan awam berkaitan kes ini."Pihak berkuasa juga mengucapkan terima kasih kepada orang ramai kerana memberi maklumat berkaitan suspek itu.Seorang wartawan AFP di tempat kejadian melihat beberapa kereta polis mengelilingi sebuah pikap putih di tepi lebuh raya.Sejam sebelum penahanan Sanderson, polis mengeluarkan amaran tentang seorang lelaki bersenjatakan pisau dalam kereta Chevy Avalanche putih yang dicuri di kawasan berhampiran, dengan mengaitkan kes tikaman serta menggesa penduduk tempatan untuk berlindung di tempat selamat.Susulan penahanan itu, Persekutuan Negara-negara Pribumi Berdaulat berkata mereka lega dengan penahanan Myles Sanderson.Pemburuan besar-besaran terhadap dua beradik yang dipercayai bertanggungjawab ke atas pembunuhan pada Ahad diperluaskan di seluruh kawasan padang rumput tengah-barat Kanada.Ia tertumpu di Regina, ibu kota wilayah Saskatchewan 300 kilometer (185 batu) ke selatan, dan kemudian kembali ke James Smith Cree Nation, sebagai tindak balas kepada maklumat penamoakan suspek di kawasan tersebut.Pada Isnin polis menemui mayat Damien Sanderson yang berusia 31 tahun di komuniti Cree.Pihak berkuasa berkata dia berkemungkinan telah dibunuh oleh saudaranya yang berusia 32 tahun, yang kekal sebagai buruan sehingga penahanannya berhampiran bandar Rosthern di Saskatchewan kira-kira 100 kilometer ke barat dari tempat kejadian tikaman itu berlaku.Myles Sanderson mempunyai sejarah deretan kes jenayah yang membawa kepada 59 sabitan lampau dan juga dikehendaki kerana melanggar parol pada Mei selepas menjalani sebahagian daripada hukuman kerana menyerang dan merompak.Tetapi serangan tanpa motif yang dilancarkan dua bersaudara itu menimbulkan persoalan daripada keluarga mangsa.Mark Arcand berkata pembunuhan yang meragut nyawa kakaknya Bonnie Burns, 48, dan anak saudaranya Gregory Burns, 28, berkata ia adalah tindakan yang mengerikan dan tidak masuk akal."Kami sangat kecewa dan sedih," katanya, menggambarkan emosi kemarahan dan kesedihan. "Ia masih terasa seperti mimpi ngeri.""Bagaimana ianya boleh berlaku kepada keluarga kami? Mengapa ia berlaku? Kami tidak mempunyai jawapan," katanya pada sidang media. "Kami hanya tahu bahawa ahli keluarga kami dibunuh di rumah mereka sendiri, di halaman rumah mereka."Arcand menceritakan bagaimana kakaknya bergegas keluar dari rumahnya untuk membantu anaknya, yang mengalami pendarahan di jalan masuk mereka selepas ditikam beberapa kali.“Dia ditikam dua kali, dan dia mati betul-betul di sebelahnya,” katanya. "Dia cuba melindungi anaknya."Seorang jiran berlari untuk cuba menghalang penyerang, tetapi dia juga terbunuh, katanya.Perkhidmatan Koroner Saskatchewan telah mengeluarkan nama mangsa yang terkorban, enam lelaki dan empat wanita berumur 23 hingga 78 tahun.Kesemuanya adalah ahli komuniti Cree kecuali satu mangsa, seorang duda yang tinggal bersama cucunya di Weldon.18 orang lagi mengalami kecederaan dalam serangan itu, kata polis. Antaranya ialah seorang lagi anak lelaki Bonnie Burns yang dikelar di leher.Serangan itu adalah antara insiden keganasan besar-besaran yang paling mengerikan di Kanada.Kanada juga telah menyaksikan dalam beberapa tahun kebelakangan ini seorang lelaki bersenjata menyamar sebagai anggota polis membunuh 22 orang di Nova Scotia, seorang lagi membunuh enam jemaah di masjid Bandaraya Quebec, dan seorang pemandu van membunuh 11 pejalan kaki di Toronto.Polis percaya beberapa mangsa dalam kejadian amuk pada Ahad menjadi sasaran dan yang lain diserang secara rawak.Sepuluh orang masih dirawat di hospital, termasuk tiga dalam keadaan kritikal, menurut Pihak Berkuasa Kesihatan Saskatchewan. Tujuh lagi telah dibenarkan discaj. -AFP

(Kenderaan Royal Canadian Mounted Police dilihat mengelilingi trak pikap di tempat kejadiandi mana suspek Myles Sanderson ditangkap, di Lebuhraya 11 di Weldon, Saskatchewan / AFP)


Vaksin COVID-19 Nasal berupaya kawal pandemik COVID-19 - WHO

(Pengarah Kecemasan Pertubuhan Kesihatan Sedunia (WHO), Mike Ryan/AFP)

GENEVA, 8 September - Vaksin COVID-19 Nasal berupaya membantu mengawal pandemik COVID-19.Pengarah Kecemasan Pertubuhan Kesihatan Sedunia (WHO), Mike Ryan berpendapat vaksin sedemikian menjana tindak balas imun dalam mukosa pernafasan dalam paru-paru, ia seperti membentuk sistem pertahanan pertama kepada laluan masuk virus yang menyebabkan banyak kerosakan.WHO mengalu-alukan langkah terbaharu itu dalam memerangi virus COVID-19, namun ia mahu melihat data di sebalik vaksin berkenaan, bagi menilai sama ada boleh meluluskannya.Ahad lepas, China melancarkan vaksin jenis sedut pertama di dunia, Convidecia Air keluaran CanSino Biologics.India juga telah meluluskan vaksin serupa yang dibangunkan Bharat Biotech bagi kegunaan kecemasan.

Dalam perkembangan lain, WHO menyatakan kebimbangan kemungkinan ramai penduduk Somalia meninggal dunia akibat kebuluran.Pertubuhan itu percaya, pekerja bantuan tidak lagi dapat memenuhi keperluan yang semakin meningkat.Ketua Pengarah WHO, Tedros Adhanom Ghebreyesus berkata, banyak bahagian di Somalia berisiko berdepan ancaman kebuluran dalam masa terdekat.Keadaan seperti itu tidak mustahil, melainkan terdapat peningkatan segera dalam bantuan kemanusiaan.Somalia berada di ambang kebuluran buat kali kedua dalam tempoh sedekad, dengan 200,000 orang diancam kelaparan. -AFP


Apple didenda RM10.53 juta kerana penjualan iPhone tanpa pengecas

(Pihak berkuasa Brazil mengarahkan penggantungan serta-merta pengedaran telefon pintar iPhone tanpa mengira model atau generasi yang tidak disertakan dengan pengecas bateri/AFP)

BRASILIA, 7 September- Syarikat Apple dihalang daripada menjual telefon pintar, iPhone tanpa pengecas di Brazil dan telah didenda lebih daripada 12 juta reais (RM10.29 juta) berhubung isu itu, kata kerajaan negara berkenaan pada Selasa.Dalam notis rasmi, pihak berkuasa Brazil mengarahkan penggantungan serta-merta pengedaran telefon pintar iPhone tanpa mengira model atau generasi yang tidak disertakan dengan pengecas bateri.Kementerian Kehakiman dan Keselamatan Awam Brazil mengarahkan syarikat dari California, Amerika Syarikat (AS) itu membayar denda 12.28 juta reais (RM10.53 juta).Apple telah disiasat di Brazil sejak Disember tahun lalu kerana penjualan produk yang tidak lengkap, diskriminasi terhadap pengguna dan pemindahan tanggungjawab kepada pihak ketiga dengan menawarkan iPhone 12s serta versi yang lebih baharu tanpa pengecas untuk salur keluar kuasa, menurut satu kenyataan rasmi.Syarikat itu pernah berdepan denda daripada agensi negara Brazil sebelum ini tetapi tidak mengambil sebarang langkah untuk meminimumkan bahaya dan sehingga kini terus menjual peranti selular tanpa pengecas, kata kenyataan itu.

(Syarikat Apple dihalang daripada menjual telefon pintar, iPhone tanpa pengecas di Brazil/AFP)

Menurut pihak berkuasa Brazil, Apple mendakwa bahawa keputusan untuk mengecualikan pengecas daripada jualan iPhone datang daripada komitmen alam sekitar.Namun, pihak kementerian itu memutuskan tidak ada demonstrasi perlindungan alam sekitar yang berkesan di bumi Brazil akibat daripada dasar Apple dan menuduh syarikat itu mengamalkan diskriminasi yang disengajakan terhadap pengguna. -AFP


Taufan Kay badai pantai Pasifik Mexico

EL PARAISO, 7 September- Taufan Kay membadai pantai Pasifik, Mexico, dengan air pasang besar tatkala kekuatan ribut itu dibimbangi meningkat ke kategori dua.Ribut melanda pantai peranginan di Colima pada pagi semalam, menyebabkan banjir kilat.Pelancong dan penduduk tempatan telah diberi amaran oleh tentera laut untuk menjauhi pantai.Menurut Pusat Taufan Kebangsaan (NHC) yang berpangkalan di Miami, ribut berkenaan kini berada di Lautan Pasifik kira-kira 515km, selatan-barat daya dari hujung Baja, California, kediaman kepada bandar pelancongan popular Cabo San Lucas.Taufan Kay yang telah meragut tiga nyawa di Mexico pada hujung minggu lalu, dijangka meningkat kepada ribut kategori dua, lewat hari ini.NHC berkata, kekuatannya turut dibimbangi boleh meningkat lagi menjadi ribut besar dalam tempoh 36 jam berikutnya.-REUTERS

(Kerosakan disebabkan ombak kuat dibawa Taufan Kay di El Paraiso, Colima Mexico pada 6 September 2022/REUTERS)


Kebakaran pusat karaoke, 12 maut 11 cedera

(Foto menunjukkan anggota bomba di tempat kejadian memadam kebakaran sebuah bar karaoke di wilayah Binh Duong, utara Bandaraya Ho Chi Minh / AFP)

HANOI, 7 September- Kebakaran di sebuah bar karaoke di selatan Vietnam mengorbankan 12 orang dan menyebabkan 11 cedera, kata seorang pegawai tempatan hari ini.Kebakaran melanda tingkat dua dan tiga bangunan itu pada malam Selasa, memerangkap pelanggan dan kakitangan ketika asap tebal memenuhi tangga, lapor media kerajaan.Ramai bersesak-sesak ke balkoni untuk melarikan diri daripada api yang merebak dengan cepat dan yang lain terpaksa melompat dari bangunan itu, tambah laporan itu.Visual menunjukkan kepulan asap keluar dari bar yang terletak di kawasan perumahan yang sesak di bandar Thuan An, utara hab komersial Ho Chi Minh sambil anggota bomba menaiki kren cuba memadamkan kebakaran.Seorang pegawai tempatan mengesahkan kepada AFP bahawa 12 orang maut dan 11 cedera dalam kebakaran itu."Pasukan penyelamat masih mencari mangsa di tempat kejadian. Punca kebakaran belum dapat dipastikan dan sedang disiasat," Nguyen Thanh Tam, pegawai tertinggi parti komunis yang memerintah di bandar Thuan An, memberitahu AFP.Saksi, Nguyen Sang, yang tinggal berhampiran bar karaoke itu, memberitahu laman berita VnExpress bahawa aketeika jentera bomba tiba di tempat kejadian, seorang penyambut tetamu memgesahkan terdapat 40 orang terperangkap di dalam."Ramai yang berlari keluar melalui pintu masuk utama, tetapi ramai lagi yang tidak tahan panas dan mereka melompat ke bawah, ada yang patah tangan dan kaki," kata Sang.Kebakaran itu adalah yang paling buruk di Vietnam sejak 2018, apabila 13 orang maut dalam kebakaran di kompleks pangsapuri di Ho Chi Minh City.Pada 2016, kebakaran di sebuah bar karaoke di Hanoi menyebabkan 13 orang terkorban, mendorong kepada penilaian seluruh negara mengenai langkah pencegahan kebakaran di bar dan kelab.Bulan lalu, tiga anggota bomba maut selepas cuba memadamkan kebakaran di sebuah lagi bar karaoke di ibu negara.- AFP

(Foto menunjukkan anggota bomba di tempat kejadian di sebuah bar karaoke di wilayah Binh Duong, utara Bandaraya Ho Chi Minh)


Angka kematian Taufan Hinnamnor di Korea Selatan meningkat kepada 10

(Seorang lelaki berjalan di sepanjang jalan pantai yang rosak di Ulsan pada 6 September 2022, ketika Taufan Hinnamnor melanda wilayah selatan Korea Selatan/AFP)

SEOUL, 7 September- Angka kematian akibat Taufan Hinnamnor meningkat kepada 10 orang di Korea Selatan, kata pihak berkuasa hari ini, selepas ribut melanda pantai selatan dengan ombak besar dan hujan lebat.Taufan tersebut, antara yang paling kuat melanda negara itu dalam beberapa dekad, membanjiri jalan dan bangunan ketika ia melaluinya pada hari Isnin dan Selasa.Tujuh mayat dan dua yang terselamat dibawa keluar dari tempat letak kereta bawah tanah kompleks pangsapuri, di bandar pelabuhan tenggara Pohang, yang ditenggelami air, kata Ibu Pejabat Pencegahan Bencana dan Keselamatan Pusat.Kesemua yang terperangkap itu memasuki kawasan tempat letak kereta bagi mengalihkan kenderaan semasa hujan lebat, menurut laporan media tempatan.Operasi mencari dan menyelamat diteruskan hari ini, dan pihak berkuasa berkata dua orang masih hilang.

(Gambar pada 6 September 2022 menunjukkan anggota penyelamat Korea Selatan membawa mangsa yang terselamat dari tempat letak kereta bawah tanah yang tenggelam di kompleks pangsapuri, di bandar pelabuhan tenggara Pohang/AFP)

Taufan Hinnamnor memaksa lebih 4,700 orang meninggalkan kediman dan memusnahkan sekitar 12,000 rumah dan bangunan.Hampir 90,000 isi rumah terputus bekalan elektrik di seluruh negara ketika ribut melanda, tetapi bekalan telah dipulihkan kepada kebanyakan daripada mereka menjelang pagi Rabu, kata pihak berkuasa.Sebelum taufan itu mendarat, pihak berkuasa Korea Selatan menutup lebih 600 sekolah di seluruh negara sebagai langkah berjaga-jaga dan syarikat penerbangan tempatan membatalkan kira-kira 250 penerbangan domestik.-AFP


New York pulangkan barang antik curi bernilai AS$19 juta kepada Itali

(Kepala Marmar Athena, dari 200 SM yang dirompak dari sebuah kuil di Itali, dipaparkan semasa sidang akhbar dan upacara penghantaran pulang barang antik yang dicuri ke Itali / REUTERS)

NEW YORK, 7 September- Pendakwa raya di New York pada Selasa memulangkan berpuluh-puluh barang antik yang dicuri dari Itali bernilai kira-kira AS$19 juta, sebahagian daripadanya ditemui di Muzium Seni Metropolitan."58 barangan ini mewakili beribu-ribu tahun sejarah yang kaya, namun penyeludup di seluruh Itali menggunakan perompak untuk mencuri barang-barang ini dan mengisi poket mereka sendiri," kata Peguam Daerah Manhattan, Alvin Bragg, sambil menyatakan bahawa ia adalah penghantaran pulang yang ketiga dalam tempoh sembilan bulan."Sudah terlalu lama barangan ini ditempatkan di muzium, rumah, dan galeri yang tidak mempunyai tuntutan yang sah terhadap pemilikan mereka," katanya pada majlis yang dihadiri diplomat Itali dan pegawai penguatkuasa undang-undang.Barangan yang dicuri itu telah dijual kepada Michael Steinhardt, salah seorang pengumpul seni purba terkemuka dunia, kata pejabat DA, sambil menambah bahawa dia telah dikenakan dengan "larangan seumur hidup yang pertama seumpamanya untuk memperoleh barangan antik."Antara harta karun yang ditemui, adalah kepala marmar dewi Yunani Athena dari 200 SM dan cawan minuman sejak 470 SM, kata para pegawai.Ia dicuri atas arahan empat lelaki yang "semuanya mengetuai perusahaan jenayah yang sangat menguntungkan, selalunya bersaing antara satu sama lain di mana mereka akan menggunakan perompak tempatan untuk menyerbu tapak arkeologi di seluruh Itali, yang kebanyakannya tidak dikawal dengan baik," pejabat DA berkata.Salah seorang daripada mereka, Pasquale Camera, adalah ketua jenayah serantau yang mula mencuri dari muzium dan gereja seawal tahun 1960-an. Dia kemudian membeli artifak yang dicuri daripada perompak tempatan dan menjualnya kepada peniaga barang antik," tambahnya.Tahun ini sahaja, pejabat DA telah "memulangkan hampir 300 barang antik bernilai lebih AS$66 juta kepada 12 negara." -AFP

(Patung Gangsa Lelaki dan artifak penting lain dipamerkan semasa sidang akhbar dan upacara penghantaran pulang barang antik yang dicuri ke Itali, di New York / REUTERS)


Taman Negara Brasilia terbakar

BRAZIL, 7 September- Anggota bomba bertungkus lumus mengawal kebakaran besar di Taman Negara Brasilia, pada Selasa. Kebakaran yang tercetus Isnin lalu, telah memusnahkan kira-kira 2,000 hektar kawasan rizab hutan.Menurut Perkhidmatan Taman Negara, ICMBio, 40 anggota perkhidmatan itu dan Jabatan Bomba Brasilia telah dikerah mengawal kebakaran. Kebakaran tertumpu di kawasan sekitar 30km dari pejabat presiden di Istana Planalto."Keadaan yang teruk, termasuk suhu lebih 30 darjah celsius dan kelembapan yang sangat rendah sekitar 30 peratus telah memburukkan lagi keadaan, kata ICMBio.Brasilia turut tidak mengalami hujan selama 122 hari. Pegawai berkata mereka belum mengetahui punca kebakaran itu.Kebakaran Brasilia berlaku ketika laporan peningkatan yang membimbangkan dalam kebakaran di Amazon Brazil.AFP

(Anggota bomba mengawal kebakaran hutan di Taman Negara Brasilia pada 5 September 2022/AFP)


Suspek kedua serangan di Saskatchewan masih bebas

(Foto dikeluarkan oleh Royal Canadian Mounted Police Saskatchewan pada 04 September 2022, menunjukkan Damien Sanderson dan Myles Sanderson, suspek kes tikaman di wilayah Saskatchewan di Kanada / AFP)

JAMES SMITH CREE NATION, 7 September- Suspek kedua yang disyaki membunuh 11 orang dan mencederakan sekurang-kurangnya 19 yang lain dalam serangan tikaman di wilayah Saskatchewan masih bebas walaupun pemburuan besar-besaran dijalankan pihak polis.Pemburuan besar-besaran itu merentasi wilayah Prairies, dengan menumpukan Regina, ibu kota wilayah Saskatchewan 300 kilometer (185 batu) ke selatan. Mayat seorang daripada mereka ditemui petang Isnin.Pencarian kemudiannya berbalik kepada komuniti Orang Asli tersebut pada Selasa selepas polis mengeluarkan mesej kecemasan memberi amaran bahawa penyiasat telah menerima laporan kemungkinan ternampak suspek Myles Sanderson.Polis dengan kenderaan berperisai memasuki ke penempatan komuniti tersebut, sambil menyeru penduduk kawasan untuk segera mendapatkan perlindungan di tempat selamat.Sebuah helikopter polis terbang turut berlegar-legar di kawasan tersebut.Tetapi beberapa jam kemudian perintah brekurung itu telah ditarik balik.Lewat Isnin, Penolong Pesuruhjaya Polis Persekutuan, Rhonda Blackmore mengumumkan mereka telah menemui mayat seorang suspek, Damien Sanderson, di kawasan berumput berhampiran sebuah rumah yang sedang diperiksa di James Smith Cree Nation.Manakala, adiknya yang juga dikehendaki kerana melanggar parol pada Mei selepas menjalani sebahagian daripada hukuman kerana menyerang dan merompak disyaki telah membunuh abangnya, katanya. Myles Sanderson berusia 32 tahun berbanding 30 yang dilaporkan sebelum ini."Dia mungkin cedera dan mendapatkan rawatan perubatan," tambah Blackmore.Motif amuk belum diketahui. Tetapi Myles Sanderson mempunyai sejarah keganasan yang membawa kepada hampir 60 sabitan jenayah lampau. Serangan itu adalah antara yang paling mengerikan dalam sejarah moden Kanada dan polis berkata sesetengah mangsa kelihatan menjadi sasaran, manakala yang lain disyaki serangan rambang.-AFP

(Foto menunjukkan kawasan komuniti Orang Asli James Smith Cree Nation / AFP)


Peningkatan perlombongan emas haram di Brazil akibatkan kemusnahan Amazon

(Foto bertarikh  28 Ogos 2019, pemandangan dari udara kem perlombongan emas haram Esperanca IV, berhampiran wilayah pribumi Menkragnoti di Altamira, Para Brazil, di lembangan Amazon / AFP)

RIO DE JANEIRO, 7 September- Kenaikan mendadak harga emas telah mendorong lonjakan perlombongan haram di Brazil, kebanyakannya di hutan hujan Amazon.Demikian menurut satu kajian yang diterbitkan pada Selasa.Pengeluaran emas di Brazil, pengeluar ke-14 terbesar dunia tahun lalu, telah melonjak sejak wabak COVID-19 mendorong harga pasaran antarabangsa ke paras tertinggi.Daripada 112 tan emas yang dihasilkan di Brazil tahun lalu, sekurang-kurangnya tujuh peratus adalah haram dan 25 peratus berpotensi menyalahi undang-undang, menurut kajian dari Universiti Persekutuan Minas Gerais (UFMG).“Dari 2020 hingga 2021, terdapat peningkatan sebanyak 44 peratus dalam jumlah emas haram yang dihasilkan,” kata kajian itu.Trend itu pada dasarnya berterusan dan tidak berubah dalam enam bulan pertama 2022.Keuntungan lumayan memacu lonjakan emas di Amazon Brazil, di mana jumlah penebangan hutan untuk perlombongan mencatatkan rekod 121 kilometer persegi (47 batu persegi) tahun lepas, menurut pemantauan satelit oleh agensi angkasa negara, INPE.Kajian itu mendapati sekurang-kurangnya 23 peratus daripada penebangan hutan perlombongan di Amazon, adalah kawasan simpanan Orang Asli, kawasan pemuliharaan dan tanah lain yang dilindungi secara rasmi.Pelombong haram yang mempunyai kaitan dengan jenayah terancang telah menyerang penduduk Orang Asli dengan ganas di beberapa kawasan, dan kajian menunjukkan merkuri yang mereka gunakan untuk memisahkan emas daripada mendapan turut mencemari sungai.Kajian itu mendapati sebahagian besar pengeluaran emas haram Brazil, 98 peratus datang dari tiga majlis perbandaran di negeri utara Para, menyaksikan kumpulan Orang Asli Kayapo dan Munduruku terjejas teruk.Pendakwa raya persekutuan menggesa kerajaan pimpinan Presiden Jair Bolsonaro, yang berdepan kritikan antarabangsa berhubung pemusnahan Amazon yang semakin pantas, supaya menggunakan kawalan yang lebih ketat terhadap perlombongan emas.Pendakwa raya menganggarkan kerosakan sosial dan alam sekitar daripada perlombongan emas haram pada 39 bilion reai (AS$7.5 bilion) dari Januari 2021 hingga Jun 2022.Itu hampir sama dengan jumlah anggaran pendapatan emas Brazil untuk tempoh tersebut, 44.6 bilion reais.Jumlah hasil cukai daripada perlombongan emas pula berjumlah kurang daripada dua peratus daripada kemusnahan yang terjadi."Kemudaratan (daripada perlombongan emas) di Amazon memberi kesan kepada semua orang... tetapi keuntungan yang dijana oleh operasi ini tertumpu kepada segelintir sahaja," kata ketua pengarang kajian itu, jurutera Bruno Manzolli, kepada AFP. -AFP

(Pemandangan dari udara menunjukkan deretan rakit pengorekan dikendalikan oleh pelombong emas haram di Madeira, anak sungai utama sungai Amazon, di Autazes, negeri Amazonas, Brazil / AFP)


Dua maut kebakaran hutan di California, ribuan lagi diarah berpindah

LOS ANGELAS, 7 September- Sekurang-kurangnya dua orang maut dan beribu-ribu lagi diarah berpindah berikutan kebakaran hutan di California.Beberapa bangunan turut musnah dalam kebakaran yang bermula di tenggara Los Angeles, memusnahkan 1,000 hektar kawasan dalam tempoh kurang 24 jam. Menurut jurucakap jabatan bomba tempatan, kebakaran merebak dengan pantas sebelum pihaknya sempat tiba di lokasi. "Kebakaran itu merebak dengan cepat sebelum anggota bomba tiba di tempat kejadian," katanya menerusi Twitter.Lebih 3,000 isi rumah diarah berpindah dan semua sekolah berhampiran ditutup.

(Penduduk menyaksikan pesawat menjatuhkan kalis api ke atas kediaman di Hemet, California pada 6 September 2022/AFP)

California berdepan gelombang haba dengan suhu tinggi 43 darjah selsius direkodkan setiap hari di beberapa kawasan. Keadaan diburukkan dengan kemarau paling teruk melanda dalam tempoh dua dekad, menyebabkan kawasan luar bandar kering dan mudah berlakunya kebakaran."Berikutan satu lagi rekod panas pada Selasa dari California ke High Plains, jangkaan suhu panas berterusan hingga pertengahan minggu ini."Banyak rekod suhu tinggi harian mungkin akan dipecahkan dari utara Rockies dan High Plains ke selatan California," kata Perkhidmatan Cuaca Kebangsaan.-AFP


Gesa wujud zon keselamatan sekitar loji nuklear Zaporizhzhia - IAEA

(Ketua IAEA, Rafael Grossi bercakap kepada pemberita selepas lawatannya ke loji kuasa nuklear Zaporizhzhia yang dikuasai Rusia di selatan Ukraine pada 1 September 2022/AFP)

KIEV, 7 September- Agensi Tenaga Atom Antarabangsa (IAEA) menggesa zon keselamatan diwujudkan di sekitar kawasan loji nuklear Zaporizhzhia di selatan Ukraine. Dalam laporannya selepas menghantar pasukan pemeriksa ke loji berkenaan, minggu lalu, IAEA memaklumkan terdapat keperluan mendesak untuk mewujudkan zon tersebut. Ia bagi mencegah bencana nuklear akibat serangan berterusan tentera di kawasan berkenaan. IAEA turut mengesyorkan agar serangan di loji itu dan kawasan sekitar dihentikan segera, bagi mengelak kerosakan yang lebih teruk terhadap kemudahan atom terbesar Eropah itu. "Terdapat keperluan mendesak mencegah kemalangan nuklear yang timbul daripada kerosakan fizikal disebabkan oleh cara ketenteraan."Ini boleh dicapai dengan penubuhan segera zon keselamatan dan keselamatan nuklear."IAEA mengesyorkan agar serangan tembakan di tapak dan kawasan sekitarnya dihentikan serta-merta untuk mengelak sebarang kerosakan kepada loji dan kemudahan berkaitan," katanya dalam laporan itu.

(Stesen janakuasa nuklear Zaporizhzhia/Foto fail AFP)

Tentera Rusia yang mengambil alih kawalan loji berkenaan awal Mac lalu dan tentera Ukraine, saling menuduh melancarkan serangan. Dalam tempoh 24 jam lalu, 15 serangan dilancarkan di loji berkenaan dan bandar berhampiran, Energodar.-AFP

Berita berkaitanPasukan IAEA teruskan lawatan ke loji nuklear ZaporizhzhiaLawatan ke loji nuklear Zaporizhzhia, Ketua IAEA zahir kebimbangan


Bangladesh, India tandatangan tujuh MoU

NEW DELHI, 7 September- Bangladesh dan India telah menandatangani tujuh memorandum persefahaman (MOU) untuk mengukuhkan kerjasama dua hala semasa Perdana Menteri, Sheikh Hasina mengadakan perbincangan dengan rakan sejawatannya dari India, Narendra Modi di New Delhi. Perdana Menteri Bangladesh itu tiba di India pada Isnin bagi lawatan rasmi empat hari. MOU itu meliputi bidang seperti air sungai, pengangkutan rel, latihan kehakiman, penyiaran dan kerjasama saintifik, menurut kenyataan Kementerian Hal Ehwal Luar India.Dalam sidang media bersama, Modi memaklumkan kedua-dua negara juga bersedia meningkatkan kerjasama dalam sektor seperti teknologi maklumat, angkasa dan tenaga nuklear yang menarik minat genarasi muda. Hasina dan Modi turut melancarkan projek melibatkan sektor kereta api dan tenaga, termasuk Projek Tenaga Terma Maitree yang menggunakan arang batu.India menyediakan AS$1.6 bilion di bawah skim pembiayaan konsesi untuk projek kuasa bernilai AS$2 bilion yang bakal mempunyai dua unit 660 MW setiap satu di Rampal di kawasan Khulna, Bangladesh.-AFP


Jepun belanja RM54 juta bagi pengebumian Shinzo Abe September ini

TOKYO, 7 September- Jepun akan membelanjakan kira-kira 1.65 bilion yen atau RM54 juta untuk pengebumian bekas Perdana Menteri Jepun, Shinzo Abe.Anggaran itu termasuk kos keselamatan dan penerimaan tetamu.Kerajaan tempatan pada akhir Ogos lalu meluluskan bajet sebanyak 250 juta yen sahaja.Namun ia berdepan kritikan dan dianggap sebagai angka tidak realistik yang mengecualikan perbelanjaan untuk keselamatan dan penganjuran VIP.Kerajaan kini menganggarkan yuran keselamatan untuk pengebumian akan mencecah kira-kira 800 juta yen manakala sebagai tuan rumah delegasi asing akan menelan belanja kira-kira 600 juta yen.Kira-kira 60,000 tetamu dijangka menghadiri majlis itu yang akan diadakan pada 27 September di Dewan Nippon Budokan Tokyo.


New Zealand catat kes kelima cacar monyet

WELLINGTON, 7 September- Kes kelima cacar monyet dikesan di New Zealand.Kementerian Kesihatan mengesahkan kes tersebut dan menyatakan individu terbabit dilaporkan baru pulang dari luar negara .Kementerian Kesihatan New Zealand menyatakan individu terbabit kini sedang mengasingkan diri di daerah Auckland dan tiada bukti penularan dalam komuniti.Pertubuhan Kesihatan Sedunia (WHO) mengisytiharkan darurat kesihatan global bagi cacar monyet pada Julai lalu dan mengesahkan lebih 50,000 kes di seluruh dunia.WHO meramalkan lebih 27,000 kes cacar monyet di 88 negara menjelang 2 Ogos lalu, meningkat daripada 17,800 kes di hampir 70 negara.-AFP


Gempa di China, angka korban meningkat kepada 66 mangsa

SICHUAN, 7 September- Pihak berkuasa sedang giat menjalankan operasi mencari dan menyelamat mangsa yang tertimbus di bawah runtuhan bangunan akibat gempa bumi yang melanda Sichuan, China.Setakat ini 66 orang disahkan terkorban, 16 masih hilang dan lebih 50 cedera.Gempa bumi turut menyebabkan tanah runtuh dan menggegarkan bangunan di ibu kota Chengdu.Gempa ini melanda kawasan pergunungan di daerah Luding .Selain kematian, pihak berkuasa melaporkan tanah runtuh dari lereng gunung menyebabkan kerosakan pada rumah penduduk dan gangguan bekalan elektrik.Media tempatan turut menyiarkan pasukan anggota penyelamat menarik seorang wanita daripada runtuhan rumah di Moxi.Khemah turut didirikan untuk lebih 50,000 orang yang dipindahkan dari kediaman masing-masing kerana didapati tidak selamat akibat gempa bumi.Gegaran itu turut memusnahkan sekolah dan komuniti luar bandar di luar Chengdu.

Sementara itu, pasukan penyelamat di barat daya wilayah Sichuan terpaksa bekerja sepanjang malam bagi memindahkan mangsa yang cedera.Pihak berkuasa mengerahkan lebih 6,500 anggota penyelamat untuk menjalankan operasi mencari dan menyelamat sejak gempa melanda.Anggota penyelamat pengusung mangsa yang terselamat keluar dari bawah runtuhan bangunan akibat gempa bumi ini.Anggota penyelamat termasuk pasukan bomba telah memindahkan lebih 11,000 mangsa berikutan gempa bumi 6.8 skala Richter di Sichuan.Beberapa jalan dan beratus-ratus rumah berhampiran pusat gempa rosak teruk akibat tanah runtuh manakala talian komunikasi terputus.Gempa bumi itu menyebabkan bekalan kuasa ke beberapa bandar terjejas, manakala banyak lebuh raya dan tujuh stesen janakuasa hidro rosak.Pusat gempa kali ini di bandar Luding yang terletak 226 kilometer di barat daya ibu kota Chengdu.-REUTERS


Jemaah umrah bebas pilih lapangan terbang, tiada ketetapan dari Arab Saudi

RIYADH, 7 September- Jemaah umrah bebas memilih mana-mana lapangan terbang untuk tiba dan berlepas dari Arab Saudi.Menurut Kementerian Haji dan Umrah, tiada lapangan terbang khusus untuk ketibaan jemaah.Jemaah kini boleh masuk dan keluar melalui mana-mana lapangan terbang antarabangsa atau wilayah di negara itu.Jemaah umrah juga boleh tinggal di kota suci itu sehingga 90 hari dan bebas bergerak antara Makkah, Madinah dan semua bandar lain.Jemaah haji juga boleh memohon visa umrah melalui platform elektronik yang diluluskan untuk tujuan itu.-AFP


Langkah lebih radikal digesa, tamatkan keganasan senjata api

AMERIKA SYARIKAT, 6 September- Tahun lalu sahaja, lebih 50 kanak-kanak ditembak dan dibunuh di Chicago, Amerika Syarikat.Berikutan insiden yang berlaku, ibu yang kehilangan anak akibat tragedi berkenaan menyeru kerajaan Amerika Syarikat mengambil langkah lebih drastik bagi menamatkan keganasan senjata api.Seperti kehidupan dialami Angela Gregg, kematian anaknya Mychal "MJ" Moultry Jr., yang ditembak mati setahun lalu merubah segalanya.Semasa kejadian MJ sedang berdandan rambut bersama bapanya di sebuah pangsapuri semasa cuti hari pekerja pada bulan September."MJ berumur empat tahun. Dia anak lelaki tunggal saya dan budak kecil yang cemerlang."Saya mendengar bunyi banyak tembakan...sejurus selepas itu pakar kecantikan menelefon memberitahu saya perlu masuk ke dalam rumah dengan segera kerana MJ telah cedera."Dua tembakan terkena pada MJ daripada 27 peluru yang dilepaskan," kata Gregg.

Sementara itu, anak lelaki Elizabeth Ramirez, Harry terbunuh pada 2011. Harry berada di majlis hari jadinya sendiri apabila seorang lelaki bersenjata mengenakan topeng, masuk dan mula melepaskan tembakan."Saya merasa sakit melihat begitu ramai kanak-kanak dibunuh dan ibu mengalami kesakitan seperti saya," katanya.Sebagai tindak balas, Ramirez menubuhkan 'Parents for Peace and Justice', sebuah organisasi tidak berasaskan keuntungan, membantu mencegah keganasan dan menyediakan penjagaan bagi mereka yang terjejas.Kedua-dua Ramirez dan Gregg merasakan sudah tiba masanya untuk langkah lebih radikal dilaksana bagi menyelesaikan masalah keganasan senjata api Chicago.-REUTERS


Taiwan dakwa dron tentera China masuki zon udara

TAIPEI, 6 September- Dron peninjau tentera China dikesan memasuki zon pertahanan udara Taiwan pada Isnin, pencerobohan terbaharu ketika hubungan antara kedua-dua negara berjiran itu kekal tegang.Dron tersebut yang dikenal pasti sebagai kenderaan BCK-007 oleh Kementerian Pertahanan Taipei, melintasi ke sudut barat daya Zon Pengenalan Pertahanan Udara (ADIZ) pulau itu bersama lapan pesawat pejuang China.ADIZ Taiwan adalah jauh lebih besar daripada ruang udaranya dan bertindih dengan sebahagian ADIZ China, termasuk juga beberapa tanah besar.Serangan mendadak China telah ditingkatkan ke atas ADIZ barat daya Taiwan sejak dua tahun lalu, tetapi penggunaan dron tentera jarang berlaku.Kali terakhir dilaporkan pada Oktober 2020.BZK-007 adalah dron tentera yang jauh lebih besar, dibina Perbadanan Industri Pesawat Guizhou bagi menjalankan penerbangan jarak jauh dan mempunyai peranti peninjau lebih canggih. Pencerobohan Isnin lalu berlaku selepas askar Taiwan yang berada di pulau kecil tidak jauh dari tanah besar China menembak jatuh dron komersial yang tidak dikenali.-AFP

(Gambar pada 4 September 2022 oleh Kementerian Pertahanan Negara (MND) Taiwan menunjukkan seorang askar Taiwan membidik senapang serangan semasa latihan anti-dron di pulau Leiyu, kepulauan Kinmen/AFP)


Taufan Hinnamnor badai Korea Selatan, seorang hilang

(Pejalan kaki berjalan melepasi bangunan yang rosak selepas Taufan Hinnamnor membadai Busan pada 6 September 2022/Foto AFP)

BUSAN, 6 September- Taufan Hinnamnor membadai Korea Selatan, awal hari ini mengakibatkan bekalan elektrik, terputus. Menurut Ibu Pejabat Keselamatan dan Bencana Pusat, seorang lelaki berusia 25 tahun dilaporkan hilang, selepas terjatuh ke dalam sungai di pesisir bandar Ulsan. Taufan tersebut, salah satu yang paling kuat melanda negara itu dalam beberapa dekad, membadai pulau selatan negara Jeju semalaman.Sebelum membadai bandar pelabuhan Busan, yang mengakibatkan kerosakan jalan dan kedai berhampiran pantai.

(Anggota penyelamat Korea Selatan membantu seorang lelaki di taman yang ditenggelami air di Ulsan pada 6 September 2022/Foto AFP)

Sebagai langkah berjaga-jaga, pihak berkuasa menutup lebih 600 buah sekolah dan 250 penerbangan domestik turut ditangguhkan.Lebih 35,000 rumah di Kyushu, Jepun bergelapTaufan Hinnamnor kemudiannya bergerak menuju ke Jepun.Menurut Agensi Meteorologi Jepun, taufan itu dikesan berada di perairan Laut Jepun, 100 kilometer dari kepulauan Tsushima di wilayah Nagasaki, barat daya Jepun. Ia mengakibatkan lebih 35,000 isi rumah di daerah Kyushu, terputus bekalan elektrik.

(Foto dikeluarkan Agensi Meteorologi Jepun pada 1 September 2022 menunjukkan imej satelit Taufan Hinnamnor, berkedudukan di timur Taiwan dan berhampiran pulau terpencil di selatan Jepun/AFP)

Dengan mengumpul kekuatan angin sehingga 180 kilometer sejam, Hinnamnor dijangka membawa hujan lebat ke barat Jepun, hari ini. Beberapa perkhidmatan keretapi laju, dihentikan sementara berikutan angin kuat dan hujan. Manakala, sekurang-kurangnya 120 penerbangan masuk dan keluar dari lapangan terbang Kyushu, dibatalkan.-AFP


Banjir Pakistan: Rakyat berdepan isu kelaparan, penyakit berjangkit

SINDH, 6 September- Banjir di Pakistan sejak lebih dua bulan lalu, bukan sahaja mengakibatkan rakyat berdepan isu kelaparan, malah penyakit berjangkit.Menurut data Pihak Berkuasa Pengurusan Penyakit Kebangsaan Pakistan yang dikeluarkan pada Isnin, seramai 1,325 orang maut dalam banjir setakat ini.Salah satu kesukaran utama penyaluran bantuan bencana ialah kekurangan tempat tinggal, kerana ratusan ribu penduduk kehilangan tempat tinggal akibat banjir, kata agensi bantuan bencana negara itu.Pakistan juga sangat memerlukan bantuan seperti khemah, makanan dan air minuman.

(Penduduk melalui kawasan yang dilanda banjir/REUTERS)

Jabatan Kesihatan Pakistan memberitahu, kawasan dilanda banjir kini menjadi lokasi peningkatan kadar cirit-birit, malaria, jangkitan kulit dan penyakit pernafasan akut yang tinggi.Di wilayah Sindh, kawasan paling teruk terjejas melaporkan lebih 10,000 kes cirit-birit dan jangkitan kulit setiap hari."Kami bertanggungjawab ke atas tiga kem, dengan bilangan pesakit antara 300 hingga 500. "Secara umumnya, kebanyakan pesakit adalah mereka yang mempunyai penyakit kulit, temasuk ruam dan jangkitan kulat. "Dan ramai kanak-kanak mengalami enterogastritis," kata Asad Ali Rajpoot, orang yang bertanggungjawab untuk organisasi kepentingan awam di Sindh.Sementara itu, mulai bulan ini, Pakistan akan menubuhkan lebih 1,200 kem perubatan di wilayah Balochistan, Khyber Pakhtunkhwa dan Sindh yang teruk dilanda banjir.Ini bagi menyediakan ubat-ubatan percuma kepada penduduk yang terjejas banjir, tambah Jabatan Kesihatan Pakistan.-REUTERS


35 orang awam terbunuh letupan di Burkina Faso

OUAGADOUGOU, 6 September- Sekurang-kurangnya 30 orang awam terbunuh manakala 37 lagi cedera, pada Isnin akibat terkena letupan buatan sendiri (IED) semasa perjalanan konvoi di utara Burkina Faso."Salah satu kenderaan yang membawa orang awam melanggar bahan letupan buatan sendiri. Angka sementara ialah 35 maut dan 37 cedera, semuanya orang awam," kata Gabenor Wailayah Sahel, Rodolphe Sorgho dalam satu kenyataan.Kejadian berlaku ketika konvoi berkenaan menghantar bekalan makanan, diiringi tentera ke bandar-bandar utara yang bergolak antara Djibo dan Bourzanga.Negara Afrika itu berada dalam cengkaman pemberontakan sejak tujuh tahun lalu yang meragut lebih 2,000 nyawa dan memaksa kira-kira 1.9 juta orang meninggalkan rumah mereka."Pengiring konvoi dengan cepat mengawal perimeter dan mengambil langkah untuk membantu mangsa," tambah kenyataan itu sambil berkata konvoi berkenaan sudah meninggalkan kawasan utara menuju ibu kota Burkina Faso, Ouagadougou.

(Pasukan keselamatan mengawal kawasan kejadian letupan/Foto AFP)

Pada awal Ogos, 15 askar maut di kawasan yang sama dalam letupan IED berganda.Kumpulan pemberontak baru-baru ini melancarkan serangan serupa di jalan arteri menuju ke bandar utama di utara Dori dan Djibo.-AFP


Kontraktor warga Malaysia terbabit rasuah terburuk Tentera Laut AS lari dari tahanan rumah

(Leonard Francis (tengah) adalah kontraktor tentera warga Malaysia)

WASHINGTON, 6 September - Seorang kontraktor tentera yang mengaku bersalah dalam skandal rasuah terburuk Tentera Laut AS terlepas daripada tahanan rumah di San Diego, kata Perkhidmatan Marsyal Amerika Syarikat (AS) pada Isnin."Leonard Francis memotong gelang buku lali pemantauan GPSnya pagi Ahad," kata Timbalan Penyelia Marsyal AS Omar Castillo kepada AFP dalam satu kenyataan.Dikenali secara meluas sebagai "Leonard Gemuk," Francis sepatutnya dijatuhkan hukuman dalam masa tiga minggu, kata media AS.Francis, warga Malaysia yang mengendalikan sebuah syarikat kontrak tentera luar dari Singapura, mengaku bersalah pada 2015 kerana menawarkan rasuah kira-kira AS$500,000 kepada pegawai Tentera Laut untuk mengarahkan kerja rasmi ke limbungan kapalnya, yang menurut pendakwa raya dia mengenakan bayaran berlebihan kepada Tentera Laut sehingga mencecah AS$35 juta.Polis dihantar ke kediamannya di San Diego pada Ahad selepas agensi yang memantau gelang buku lalinya melaporkan masalah dengan peranti itu, kata Castillo."Setibanya mereka, tiada sesiapa di rumah," katanya."Mereka kemudian memberitahu Marshal AS yang pergi ke rumah itu dan mengesahkan bahawa dia tidak lagi di sana. Buat masa ini siasatan sedang dijalankan berdasarkan bberapa petunjuk.Akhbar San Diego Union melaporkan bahawa gelang GPS yang dipotong ditemui di dalam rumah, manakala jiran berkata mereka telah melihat lori pindah rumah U-Haul datang dan pergi ke kediaman tersebut beberapa hari sebelum dia melarikan diri.Francis ditahan pada 2013 dan mengaku bersalah dua tahun kemudian. Dia mengalami pelbagai masalah kesihatan, termasuk kanser buah pinggang, menyebabkan dia dibebaskan ke tahanan rumah pada 2018 sambil bertindak sebagai saksi untuk pendakwa raya persekutuan.Dia sepatutnya dijatuhkan hukuman pada 22 September.Empat pegawai Tentera Laut AS telah didapati bersalah dalam kes itu setakat ini, manakala 29 orang lagi, termasuk pegawai tentera laut, kontraktor dan Francis sendiri, mengaku bersalah, kata media AS. -AFP


Taufan Hinmamnor: Kim Jong Un pengerusi mesyuarat nilai kesiapsiagaan bencana

(Hujan di beberapa tempat di Pyongyang/REUTERS)

PYONGYANG, 6 September- Pemimpin Korea Utara, Kim Jong Un mempengerusikan mesyuarat dua hari mengenai kerja pencegahan bencana, ketika Taufan Hinmamnor dilapor mendarat di selatan Semenanjung.Demikian menurut televisyen kerajaan, KRT pada Selasa.KRT melaporkan Kim dan pegawai semasa mesyuarat pada Ahad dan Isnin menilai kesiapsiagaan negara itu dan langkah mengukuhkan keupayaan tindak balas terhadap bencana.Amaran hujan lebat turut dikeluarkan untuk beberapa wilayah di negara berkenaan.

Taufan Hinmamnor dilaporkan bergerak ke utara dengan kelajuan kira-kira 52 kilometer sejam, meninggalkan semenanjung Korea melalui perairan di bandar tenggara Ulsan.Ia selepas mendarat di bandar pantai Geoje, menurut Korea Pentadbiran Meteorologi.-REUTERS


Ratu Elizabeth II restu Liz Truss sebagai Perdana Menteri Britain

(Liz Truss, selepas diumum sebagai Perdana Menteri Britain yang baharu / REUTERS)

LONDON, 6 September- Perdana Menteri Britain, Boris Johnson secara rasmi menyerahkan peletakan jawatannya kepada Ratu Elizabeth II pada Selasa, sekali gus menyerahkan kuasa kepada Liz Truss selepas tempoh pentingnya yang didominasi oleh Brexit dan Covid dipendekkan akibat terpalit skandal.Johnson, yang terpaksa berhenti selepas kehilangan sokongan berpuluh-puluh menterinya, mengucapkan selamat tinggal dari Downing Street sebelum berlepas ke timur laut Scotland untuk mengadap ratu berusia 96 tahun itu.Kebiasaannya, penyerahan kuasa adalah urusan yang pantas, dengan pemimpin yang keluar dan yang akan datang membuat perjalanan singkat ke Istana Buckingham di tengah London.Tetapi tidak kali ini apabila kedua-duanya baik Johnson mahupun Truss terpaksa menghadapi perjalanan pergi dan balik sejauh 1,000 batu (1,600 kilometer) ke Tanah Tinggi Scotland.Ratu Elizabeth tidak pulang dari cuti musim panas tahunannya selepas mengalami masalah kesihatan berterusan yang menjejaskan keupayaannya untuk berjalan dan berdiri.Johnson dijangka tiba pada 11:20 pagi di Balmoral, dengan Truss dijangka pada 12:10 tengah hari, kata pegawai diraja.Majlis itu, yang sepatutnya berlangsung kira-kira 30 minit, Ratu Elizabeth menurunkan perintah kepada Truss, sebagai ketua parti terbesar di parlimen, untuk membentuk kerajaan.Truss, 47, diumumkan sebagai pemenang undi dalaman ahli parti Konservatif pada hari Isnin, selepas pemilihan bermula sejak Julai lalu.Semua mata akan tertumpu pada kepulangannya ke ibu negara Britain dan pidato pertama sebagai perdana menteri, yang dijangka berlangsung di luar 10 Downing Street pada petang Selasa, jika cuaca mengizinkan.Hujan lebat dan ribut diramalkan, mencerminkan keadaan ekonomi suram yang beliau dan menteri kanan baharunya perlu tangani dari hari pertama.Pelantikan itu akan dimuktamadkan sebelum beliau mempengerusikan mesyuarat kabinet pertamanya dan berdepan soalan di parlimen pada Rabu.Setiausaha perniagaan Kwasi Kwarteng dijangka menjadi menteri kewangan, dengan peguam negara Suella Braverman memegang portfolio setiausaha dalam negeri, dan James Cleverly ke hal ehwal luar negeri.Jika disahkan, ia bermakna ini adalah kali pertama tiada orang kulit putih dalam mana-mana empat jawatan menteri utama di Britain.Truss menghadapi senarai tugasan yang mencabar, dengan UK berada dalam cengkaman krisis ekonomi terburuk dalam beberapa dekad.Inflasi berleluasa dan berada pada paras tertinggi 40 tahun sebanyak 10.1 peratus, dengan ramalan lebih buruk akan datang.Isi rumah menghadapi kenaikan 80 peratus dalam bil gas dan elektrik mulai Oktober, manakala sektor perniagaan memberi amaran bahawa mereka boleh melonjak sehingga ke paras siling ekoran kenaikan yang lebih besar.Truss, yang meletakkan dirinya sebagai pengamal pasaran bebas liberal, telah menjanjikan pemotongan cukai untuk merangsang pertumbuhan, walaupun terdapat amaran bahawa pinjaman yang lebih besar boleh memburukkan inflasi. -AFP

(Boris Johnson tiba di Downing Street pada 5 September 2022 / REUTERS)


Kesatuan Eropah harap kerjasama Liz Truss

BRUSSELS, 6 September- Presiden Suruhanjaya Eropah (EU), Ursula von der Leyen mengucapkan tahniah kepada Liz Truss kerana dinamakan Perdana Menteri baharu Britain.Beliau berharap, kedua-dua pihak dapat bekerjasama dan menghormati sepenuhnya perjanjian Brexit, Britain dengan Kesatuan Eropah.Ini termasuk Protokol Ireland Utara, klausa yang mengekalkan Ireland Utara di dalam zon kastam EU dan pasaran tunggal."EU dan UK adalah rakan kongsi. Kami menghadapi banyak cabaran bersama-sama, daripada perubahan iklim kepada pencerobohan Rusia ke atas Ukraine, " kata von der Leyen dalam tweet ucapan tahniahnya kepada Truss."Saya menantikan hubungan yang membina, dalam menghormati 'perjanjian kami' sepenuhnya...termasuk dalam apa yang akan dilihat sebagai rujukan kepada Protokol Ireland Utara," tambahnya.-AFP

(Ursula von der Leyen/Foto fail AFP)


Suspek kes tikaman di Kanada ditemukan mati, adik masih diburu

(Damien Sanderson dan Myles Sanderson disyaki suspek dalam serangan tikaman di wilayah Saskatchewan, Kanada/REUTERS)

SASKATCHEWAN, 6 September- Polis Kanada menemukan mayat seorang daripada dua suspek yang disyaki membunuh 10 individu dan mencederakan 18 yang lain dalam serangan menggunakan pisau di Saskatchewan, semalam.Namun, adik kepada suspek yang terbunuh itu masih lagi bebas dan mungkin mengalami kecederaan.Pegawai Pemerintah Saskatchewan Royal Canadian Mounted Police (RCMP), Rhonda Blackmore berkata Damien Sanderson, 31, ditemukan mati di James Smith Cree Nation.Manakala adiknya, Myles Sanderson, 30, 'mungkin mengalami kecederaan' dan mendapatkan rawatan perubatan."Ia telah disahkan oleh bahagian penyiasat forensik Saskatchewan RCMP bahawa si mati ialah Damien Sanderson."Mayat Damien ditemui di luar sebuah rumah. Kami boleh mengesahkan suspek mengalami kecederaan yang dipercayai tidak dilakukan sendiri pada ketika ini."Punca sebenar kematian akan ditentukan bersama dengan pejabat koroner Saskatchewan," kata Blackmore dalam satu sidang akhbar.

Dengan kematian seorang saudara lelaki Sanderson dan kecederaan kepada yang lain, jumlah mangsa yang maut kini berjumlah 11 orang, manakala 19 lagi cedera.

Ditanya sama ada Myles Sanderson disyaki membunuh abangnya, Blackmore berkata penyiasatan sedang berjalan dan pihaknya belum dapat mengesahkan.Blackmore turut menekankan, polis masih menganggap Myles sebagai berbahaya kepada orang ramai walaupun dia mengalami kecederaan. "Miles mempunyai rekod jenayah, bersenjata dan berbahaya. Jangan mendekatinya," katanya.-REUTERS


Putin lulus doktrin dasar luar baharu berdasarkan 'Dunia Rusia'

LONDON, 6 September- Presiden Vladimir Putin pada Isnin meluluskan doktrin dasar luar negara baharu berdasarkan konsep "Dunia Rusia", tanggapan yang digunakan oleh ideologi konservatif untuk mewajarkan campur tangan di luar negara bagi menyokong penutur Rusia."Dasar kemanusiaan" setebal 31 muka surat, yang diterbitkan lebih enam bulan selepas perang di Ukraine, mengatakan Rusia harus "melindungi, menjaga dan memajukan tradisi dan cita-cita Dunia Rusia".

(Presiden Rusia Vladimir Putin menghadiri mesyuarat dengan Pakar Ornitologi dan ahli pusat pembiakan falcon Kamchatka di wilayah Kamchatka, Rusia / Foto Reuters)

Walaupun dipersembahkan sebagai sejenis strategi kuasa lembut, ia termaktub dalam idea dasar rasmi sekitar politik dan agama Rusia yang telah digunakan oleh beberapa penyokong tegar untuk mewajarkan pendudukan Moscow di bahagian Ukraine dan menyokong entiti pro-Rusia yang memisahkan diri di timur negara itu."Persekutuan Rusia memberikan sokongan kepada rakan senegaranya yang tinggal di luar negara dalam memenuhi hak mereka, untuk memastikan perlindungan kepentingan mereka dan pemeliharaan identiti budaya Rusia mereka," kata dasar itu.Ia berkata bahawa hubungan Rusia dengan rakan senegaranya di luar negara membolehkannya "menguatkan di pentas antarabangsa imejnya sebagai sebuah negara demokratik yang berusaha untuk mewujudkan dunia berbilang kutub."Putin selama bertahun-tahun telah menonjolkan apa yang dilihatnya sebagai nasib tragis kira-kira 25 juta etnik Rusia yang mendapati diri mereka tinggal di luar Rusia di negara-negara yang baru merdeka apabila Kesatuan Soviet runtuh pada 1991, satu peristiwa yang digelarnya sebagai malapetaka geopolitik.Rusia terus menganggap angkasa lepas Soviet, dari Baltik ke Asia Tengah, sebagai sfera pengaruhnya yang sah - tanggapan yang ditentang hebat oleh kebanyakan negara tersebut dan juga oleh Barat.Dasar baharu itu mengatakan Rusia harus meningkatkan kerjasama dengan negara Slavia, China dan India, serta mengukuhkan lagi hubungannya dengan Timur Tengah, Amerika Latin dan Afrika.Ia berkata Moscow harus mengeratkan lagi hubungannya dengan Abkhazia dan Ossetia, dua wilayah Georgia yang diiktiraf merdeka oleh Moscow selepas perang menentang Georgia pada 2008, serta dua entiti yang berpisah di timur Ukraine, Republik Rakyat Donetsk dan Luhansk. -REUTERS


Gempa bumi di Sichuan China, lebih 40 orang terbunuh

BEIJING, 6 September- Gempa bumi berukuran 6.8 pada skala Richter melanda wilayah Sichuan di China pada Isnin, paling kuat melanda wilayah itu sejak 2017, mengorbankan lebih 40 orang dan menggegarkan ibu kota wilayah Chengdu dan wilayah-wilayah yang lain.Sebanyak 46 orang terbunuh dalam gempa itu, media kerajaan China Xinhua melaporkan pada Selasa, memetik pihak berkuasa tempatan pada taklimat akhbar.Beberapa jalan dan rumah berhampiran pusat gempa rosak akibat tanah runtuh, manakala komunikasi terputus di sekurang-kurangnya satu kawasan, lapor televisyen kerajaan.

(Gempa bumi berukuran 6.8 magnitud melanda wilayah Sichuan di China pada petang Isnin / Foto Reuters)

Tiada kerosakan di empangan dan stesen janakuasa hidro dalam jarak 50 km (31 batu) dari pusat gempa dilaporkan, walaupun kerosakan pada grid wilayah telah menjejaskan bekalan kuasa kepada kira-kira 40,000 pengguna akhir.Menurut Pusat Rangkaian Gempa China, pusat gempa berada di bandar Luding, di kawasan pergunungan kira-kira 226 km barat daya Chengdu.Gempa bumi adalah perkara biasa di wilayah barat daya Sichuan, terutamanya di barat pergunungan, kawasan aktif tektonik di sepanjang sempadan timur dataran tinggi Qinghai-Tibet.Laura Luo, yang tinggal di Chengdu, sebuah bandar berpenduduk kira-kira 21 juta orang, sedang dalam perjalanan ke blok pangsapurinya apabila dia melihat orang ramai bergegas keluar dari rumah mereka dalam keadaan panik selepas mendapat amaran gempa bumi menerusi telefon bimbit mereka."Ramai orang sangat takut sehingga mula menangis," kata Luo, seorang perunding, kepada Reuters."Semua anjing mula menyalak. Ia benar-benar menakutkan," katanya, merujuk ketika gempa bermula.Di Luding, gempa bumi itu begitu kuat sehingga sukar bagi sesetengah orang untuk terus berdiri, manakala keretakan kelihatan pada beberapa rumah, lapor Perkhidmatan Berita China.Klip video di media sosial menunjukkan lampu berayun manakala orang ramai bergegas keluar dari bangunan ke jalan raya.Kerajaan wilayah Sichuan berkata lebih 30 orang telah meninggal dunia. Sekurang-kurangnya empat daripada mereka berada di Luding.Seramai 39,000 orang tinggal dalam lingkungan 20 km dari pusat gempa dan 1.55 juta dalam 100 km, menurut televisyen negara.Gempa itu adalah paling kuat di Sichuan sejak Ogos 2017, apabila gempa 7.0 magnitud melanda wilayah Aba.Gempa bumi Sichuan paling kuat dalam rekod adalah pada Mei 2008, apabila gempa bumi berukuran 8.0 magnitud berpusat di Wenchuan membunuh hampir 70,000 orang dan menyebabkan kerosakan serius.Gempa pada Isnin turut dirasai di wilayah Yunnan, Shaanxi dan Guizhou ratusan kilometer jauhnya, menurut media kerajaan.Penduduk Chengdu, Samantha Yang, 23, berada di atas katil untuk tidur sebentar ketika gempa melanda."Bangunan itu terus bergegar, lebih teruk daripada sebelumnya," kata Yang. "Sungguh, ini paling menakutkan sejak gempa bumi Wenchuan 2008." -REUTERS


Polis buru dua lelaki selepas amuk membunuh 10 orang

(Damien Sanderson dan Myles Sanderson, yang dinamakan oleh Royal Canadian Mounted Police (RCMP) sebagai suspek kes tikaman di wilayah Saskatchewan Kanada/Reuters)

WELDON, 6 September- Dua lelaki yang disyaki membunuh 10 orang dalam satu kejadian amuk dan tikam melibatkan komuniti orang asli di Kanada diburu polis Kanada secara besar-besaran. Pasukan penyiasat pula masih berusaha menentukan motif serangan yang amat mengejutkan di negara; keganasan besar-besaran jarang berlaku.Polis melancarkan gerakan memburu Damien Sanderson, 31, dan Myles Sanderson, 30, selepas mereka didakwa menikam 10 orang sehingga mati di 13 kawasan berbeza merentasi komuniti orang asli dan wilayah sekitarnya pada Ahad. Sekurang-kurangnya 15 individu lain cedera.

(Pasukan forensik polis menyiasat tempat kejadian selepas beberapa orang terbunuh dan cedera dalam kejadian tikaman di Weldon, Saskatchewan, Kanada / Foto Reuters)

Serangan di wilayah Saskatchewan adalah antara insiden paling ngeri dalam sejarah moden Kanada. Kenyataan oleh pemimpin orang asli menunjukkan tindakan itu mungkin berkaitan dadah. Polis berkata beberapa mangsa memang menjadi sasaran, manakala yang lain menjadi mangsa serangan rambang.Polis memberikan maklumat terkini pada pukul 12:30 tengah hari Ahad. Suspek kali terakhir dilihat menaiki sebuah Nissan Rogue hitam dan dikesan pada Ahad di bandar Regina, kira-kira 320 km (200 batu) di selatan lokasi serangan di James Smith Cree Nation dan kampung Weldon, kata polis.Dalam kemas kini pagi Isnin, polis berkata suspek masih bebas dan polis menggesa penduduk menghubungi pihak berkuasa jika mereka mempunyai maklumat yang boleh membantu mengesan dua lelaki itu.Doreen Lees, 89, berkata dia dan anak perempuannya sedang duduk di beranda rumah mereka di Weldon pada pagi Ahad apabila sebuah SUV gelap dengan pantas meluncur laju, situasi luar biasa di kampung kecil itu.Tidak lama selepas itu, seorang lelaki menghampiri mereka mengatakan dia cedera, kata Lees, sambil menambah dia berdiri kira-kira 10 kaki jauhnya dan menutup mukanya. Anak perempuannya berlari masuk untuk menghubungi polis. Namun kemudian lelaki itu pergi, katanya."Pada masa itu kami masih tidak berasa gementar. Kami hanya fikir dia cedera dan dia memerlukan bantuan," kata Lees. "Tetapi dia tidak berhenti meminta bantuan, kemudian kami tertanya-tanya 'Apa yang berlaku?"

Komuniti Orang asli menyumbang kurang 5% daripada populasi Kanada berjumlah kira-kira 38 juta orang dan mengalami tahap kemiskinan serta pengangguran lebih tinggi daripada penduduk lain Kanada selain jangka hayat lebih singkat.

Perdana Menteri Justin Trudeau berkata pihaknya telah berkomunikasi secara langsung dengan kepimpinan James Smith Cree Nation, sambil menambah, "kami bersedia untuk membantu dalam apa jua cara yang boleh."

James Smith Cree Nation ialah komuniti orang asli dengan populasi kira-kira 3,400 orang, sebahagian besar terlibat dalam pertanian, memburu dan memancing. Weldon ialah sebuah perkampungan dihuni kira-kira 200 orang.

Penduduk Weldon mengenal pasti Wes Petterson, 77, seorang duda, sebagai salah seorang mangsa tikam. Lana Head, ibu kepada dua anak, juga telah dibunuh, kata bekas pasangannya.

Suspek berkemungkinan berada di Regina, kata ketua polis bandar itu, Evan Bray, dalam video Twitter lewat Ahad. Tetapi pihak berkuasa telah memberi amaran tidak jelas ke mana mereka mungkin menuju atau jika mereka telah menukar kenderaan.

Kedua-dua lelaki itu berkongsi nama keluarga yang sama tetapi tidak jelas sama ada mereka berkaitan atau berasal dari komuniti sama.

Buletin polis menggesa orang ramai supaya mengambil langkah berjaga-jaga termasuk berlindung di tempat selamat, sambil memberi amaran supaya tidak mengambil penumpang atau mendekati orang yang mencurigakan. -REUTERS


Dua kakitangan kedutaan Rusia maut, empat lagi terbunuh dalam letupan bom

(Lelaki yang cedera selepas pengebom berani mati meletupkan bahan letupan berhampiran pintu masuk kedutaan Rusia, dirawat di dalam sebuah hospital di Kabul/Foto REUTERS)

KABUL, 5 September– Dua kakitangan kedutaan Rusia di Kabul adalah antara enam orang yang terbunuh apabila pengebom berani mati meletupkan bahan letupan berhampiran pintu masuk kedutaan, dalam satu letupan yang mencederakan sekurang-kurangnya 10 yang lain, kata Kementerian Luar Rusia dan pegawai Afghanistan. pada Isnin.Polis berkata penyerang itu ditembak mati oleh pengawal bersenjata ketika dia menghampiri pintu pagar, dalam salah satu serangan pertama seumpama itu sejak Taliban mengambil alih kuasa tahun lalu."Penyerang berani mati sebelum sampai ke sasaran, telah dikenali dan ditembak oleh pengawal kedutaan Rusia (Taliban)... belum ada maklumat mengenai mangsa yang terkorban," kata Mawlawi Sabir, ketua daerah polis tempat serangan itu berlaku, kepada Reuters.

(Seorang budak lelaki yang cedera selepas pengebom berani mati meletupkan bahan letupan berhampiran pintu masuk kedutaan Rusia, dirawat di dalam sebuah hospital di Kabul / Foto Reuters)

Kementerian Luar Rusia dalam satu kenyataan berkata, seorang militan yang tidak dikenali meledakkan bahan letupan berhampiran pintu masuk bahagian konsular kedutaan sekitar jam 10:50 pagi waktu Kabul. “Akibat serangan itu, dua kakitangan misi diplomatik terbunuh, dan terdapat juga mangsa dalam kalangan warga Afghanistan,” kata kementerian itu.Empat lagi yang terbunuh adalah orang awam Afghanistan, Khalid Zadran, kata jurucakap polis Kabul.Rusia adalah antara segelintir negara yang mengekalkan kedutaan di Kabul selepas Taliban mengambil alih negara itu lebih setahun lalu. Walaupun Moscow tidak mengiktiraf kerajaan Taliban secara rasmi, mereka telah berbincang dengan pegawai mengenai perjanjian untuk membekalkan petrol dan komoditi lain.Misi Pertubuhan Bangsa-Bangsa Bersatu di Afghanistan (UNAMA) mengecam letupan itu."Berdasarkan peristiwa baru-baru ini, UNAMA menekankan keperluan pihak berkuasa de facto mengambil langkah untuk memastikan keselamatan dan keselamatan rakyat serta misi diplomatik," tulis PBB di Twitter, merujuk kepada kerajaan Taliban.Semasa pemberontakan Taliban berdekad lamanya terhadap kerajaan Afghanistan yang disokong barat, pengeboman yang menyasarkan misi asing adalah perkara biasa di Kabul, terutamanya dalam beberapa tahun kebelakangan ini, dengan kedutaan dan hotel mengukuhkan diri mereka dengan kawat cukur dan dinding letupan.Insiden sedemikian telah menurun secara mendadak sejak kumpulan pemberontak itu berkuasa pada Ogos 2021.Sejak itu, serangan - sebahagian daripadanya didakwa oleh Negara Islam - terutamanya menyasarkan Taliban dan sasaran awam seperti masjid.Tiada kumpulan mengaku bertanggungjawab atas letupan pada hari Isnin.- REUTERS


Laporan susulan: Tujuh orang terbunuh gempa di barat daya China

BEIJING, 5 September- Setakat awal petang ini, sekurang-kurangnya tujuh orang dilaporkan terbunuh selepas gempa 6.6 magnitud melanda barat daya China hari ini.

Berdasarkan tinjauan awal, beberapa bandar di wilayah Sichuan telah mengalami "kerosakan serius termasuk melibatkan kediaman akibat tanah runtuh " manakala talian telekomunikasi terputus di beberapa kawasan, lapor stesen penyiar CCTV negeri. Bekalan elektrik turut dilaporkan terjejas.

Gempa sebelum 1 tengah hari (0500 GMT) pada Isnin berlaku sekitar 43 kilometer tenggara bandar Kangding di wilayah Sichuan pada kedalaman 10 kilometer, menurut Pusat Kajian Geologi Amerika Syarikat (USGS).

Media kerajaan melaporkan bahawa talian komunikasi dengan Moxi, sebuah bandar yang didiami kira-kira 7,000 penduduk yang terletak berhampiran pusat gempa, terputus selepas gempa melanda.

(Peta kawasan gempa di barat daya China/Foto USGS)

Berita berkaitanGempa 6.6 magnitud gegar barat daya China

Penduduk di wilayah Chengdu dan bandaraya Chongqing memberitahu AFP bahawa gempa menyebabkan bangunan bergegar dan mengalihkan kedudukan perabot.

Lebih 500 anggota penyelamat telah dihantar ke pusat gempa, menurut penyiar negeri CGTN.

Media kerajaan melaporkan beberapa gempa susulan turut berlaku di kawasan berhampiran. -AFP


Enam orang mati, sembilan cedera gempa di Afghanistan

(Penduduk Afghanistan menggali kubur untuk mangsa gempa bumi pada Jun lalu menyebabkan sekurang-kurangna 1,000 penduduk terkorban/AFP)

KABUL, 5 September- Sekurang-kurangnya enam orang terbunuh dan sembilan orang lagi cedera selepas gempa bumi melanda timur Afghanistan.

Seorang pegawai pada Isnin melaporkan gempa 5.3 magnitud itu berlaku pada tengah malam.

Gegaran yang dirasai di daerah sepanjang sempadan bahagian timur dengan Pakistan itu berlaku kurang tiga bulan selepas gempa bumi kuat mengorbankan lebih 1,000 orang, juga di sepanjang sempadan sama.

Gegaran terbaharu itu turut dirasai di wilayah Kunar, Laghman dan Nangarhar serta di ibu negara Kabul.

“Kami sedang mengumpul maklumat berhubung kematian dan kerosakan dari kawasan lain,” kata timbalan menteri pengurusan bencana, Sharafuddin Muslim kepada AFP.

Afghanistan sememangnya kerap dilanda gempa, terutama di kawasan banjaran Hindu Kush yang terletak berhampiran persimpangan plat tektonik Eurasia dan India.

Pada 22 Jun lalu, gempa 5.9 magnitud paling dahsyat melanda Afghanistan dalam tempoh lebih dua dekad mengorbankan lebih 1,000 orang dan mencederakan ribuan lagi penduduk.

Pada 2015, kira-kira 380 orang terbunuh di Afghanistan dan Pakistan apabila gempa 7.5 magnitud melanda ke dua-dua negara itu.

Sejak beberapa bulan kebelakangan ini Afghanistan turut dilanda banjir kilat yang telah membunuh kira-kira 200 orang dan memusnahkan beribu-ribu kediaman.

Bencana tersebut memberi cabaran besar kepada pentadbiran kerajaan Taliban yang kurang diberi perhatian negara luar atas faktor perbezaan politik dan fahaman, khususnya dari negara barat. -AFP

(Penduduk melalui runtuhan rumah selepas gempa bumi di wilayah Badghis, barat Afghanistan pada Januari 2022; membunuh sekurang-kurangnya 22 orang/AFP)


Gempa 6.6 magnitud gegar barat daya China

(Kesan Gempa di Sichuan pada 2008/Fail AFP)

BEIJING, 5 September- Gempa bumi berukuran 6.6 magnitud menggegar barat daya China pada Isnin, lapor Pusat Kajian Geologi Amerika Syarikat (USGS).

Menurut USGS, gempa berlaku kira-kira 43 kilometer tenggara bandar Kangding, wilayah Sichuan pada kedalaman 10 kilometer.

Setakat laporan awal, tiada kemalangan jiwa atau kerosakan serius dilaporkan.

Gegaran turut dirasai di ibu kota wilayah berhampiran Chengdu – kawasan yang diletak bawah sekatan COVID-19 – dan bandaraya Chongqing, lapor penduduk kepada AFP.

“Saya merasa gegaran agak kuat,” kata Chen, seorang penduduk Chengdu. "Beberapa jiran saya di tingkat bawah berkata mereka turut merasa gegaran dengan jelas."

Penduduk Chongqing berkata gempa "agak kuat" menyebabkan lampu dan perabot di pangsapuri bergegar.

Gempa memang kerap berlaku di China, terutama di bahagian barat daya negara yang menyaksikan aktiviti seismik agak aktif.

Gempa berukuran 8.0 magnitud pada 2008 di Sichuan, daerah Wenchuan menyebabkan puluhan ribu penduduk terjejas dan kerosakan agak serius.

Pada Jun sekurang-kurangnya empat orang terbunuh dan puluhan cedera selepas dua gempa melanda bahagian barat daya China. -AFP

(Kesan gempa di Sichuan pada 2008/Fail AFP)


Liz Truss sebagai PM Britain jika menang pilihan raya Parti Konservatif UK

LONDON, 5 September - Keputusan pemilihan untuk kepimpinan Parti Konservatif United Kingdom dijangka diumum hari ini, dengan Menteri Luar Britain Liz Truss menjadi pilihan yang jelas untuk mengetepikan Menteri Kewangan Rishi Sunak selaku pengganti Boris Johnson sebagai ketua parti dan Perdana Menteri.Pelantikan pemimpin baharu itu dibuat ketika rakyat Britain berdepan krisis kos sara hidup paling teruk di Eropah, didorong bil elektrik yang dijangka meningkat lebih 200 peratus pada musim sejuk ini.Truss dalam pada itu menggariskan pelan untuk mengatasi kenaikan harga dan meningkatkan bekalan tenaga, jika dipilih ke jawatan itu.Beliau sebelum ini bertegas akan menangani kebimbangan ekonomi, mengulangi ikrarnya untuk menggalakkan pertumbuhan.

Truss mengakui beliau faham cabaran yang dihadapi rakyat.Beliau juga berjanji akan membentangkan perancangannya dalam tempoh seminggu selepas dilantik sebagai Perdana Menteri.Akhbar The Sunday Times melaporkan, pelan penyelamatan Truss dijangka menelan kos AS$115 bilion. - AFP


Penduduk pulau Nil sepakat tidak mahu berpindah

KAHERAH, 5 September - Penduduk di pulau Nil terpanggil untuk segera mencari juruukur, bagi mengukur kediaman mereka sebelum perintah merobohkan dikuatkuasakan. Masyarakat Warraq di pulau tersebut, sebahagiannya terdiri daripada petani bersama menentang projek pembangunan di kawasan mereka, yang bakal memusnahkan kediaman penduduk."Beri kami sebahagian daripada pulau itu, walaupun ia berada di sebalik tembok."Kami tidak akan pergi," kata salah seorang penduduk berusia 30 tahun kepada AFP (meminta namanya dirahsiakan atas faktor keselamatan).

Mempunyai padang hijau, sistem pengairan yangh baik, Warraq terletak di muhafazat Giza dan menempatkan kira-kira 100,000 peduduk.Menteri Perumahan Assem al-Gazzar telah melabel mereka yang menentang pembangunan sebagai "kuasa pemecah belah kejahatan".Bagaimanapun penduduk tetap menentang dan tidak bersetuju dengan pembangunan yang akan dilaksanakan di tempat mereka."Kami membayar cukai kami, bil air dan elektrik kami, mengapa kami tidak mendapat manfaat daripada pembangunan pulau kami?" kata penduduk setempat. - AFP


Misi Jair Bolsonaro kekal, 'bubar' legasi kerajaan terdahulu

RIO DE JANEIRO, 5 September - Sepanjang empat tahun pemerintahan Presiden Brazil, Jair Bolsonaro mengekalkan misinya untuk "membubarkan" legasi kerajaan terdahulu.Menurut penganalisis, tindakan tersebut umumnya akan membawa kesan buruk kepada Brazil.Akibatnya, dia dilihat sebagai seorang yang menepati janji. Kira-kira 32 peratus daripada bakal pengundi memberitahu, bahawa mereka akan kekal dengan jenama Bolsonaro , 67, iaitu "Tuhan, Tanah Air dan Keluarga", yang memfokuskan kepada antirasuah dan membenci "komunisme."

Bekas presiden berhaluan kiri Lula, 76, yang idamkan undi jutaan rakyat Brazil yang tertindas, masih mendahului dengan 45 peratus, menurut tinjauan tinjauan Datafolha.Walaupun terdapat banyak kontroversi yang menyelubungi Bolsonaro sejak empat tahun lalu, kelebihan Lula terhadapnya semakin mengecil."Kami perlu menyahbina banyak perkara, membatalkan banyak perkara," kata Bolsonaro sejurus dia mengangkat sumpah pada Januari 2019. - AFP


10 terbunuh, 15 cedera dalam kes tikam di Kanada

(Pegawai pemerintah Saskatchewan RCMP, Rhonda Blackmore dalam sidang media/ AP)

OTTAWA, 5 September- Polis Kanada sedang memburu dua suspek dipercayai membunuh 10 orang dan mencederakan sekurang-kurangnya 15 yang lain dalam kejadian tikaman di wilayah Saskatchewan, Kanada.Polis menamakan Damien Sanderson dan Myles Sanderson sebagai dua suspek dan berkata kedua-dua mereka menaiki kereta jenis Nissan Rogue berwarna hitam.Kejadian tikaman itu dilaporkan berlaku pada jam 8.20 pagi waktu tempatan dan polis mengeluarkan amaran orang berbahaya di seluruh wilayah negara itu.Amaran sama turut dikeluarkan di wilayah jiran Saskatchewan, Alberta dan Manitoba, menjelang tengah hari.Pegawai pemerintah Saskatchewan Royal Canadian Mounted Police (RCMP), Rhonda Blackmore, berkata pihak berkuasa tidak mengetahui sama ada suspek sudah menukar kenderaan atau tidak.Katanya, polis masih di peringkat awal siasatan, selain cuba menentukan hubungan kedua-dua suspek dan sama ada mempunyai maklumat mengenai mereka."Lokasi dan arah perjalanan mereka tidak diketahui. Kejadian yang berlaku di wilayah kami ini sangat mengerikan," katanya.

(Damien Sanderson dan Myles Sanderson, dua suspek kes tikaman di wilayah Saskatchewan, Kanada/ AFP)

Serangan berlaku di beberapa lokasi, termasuk James Smith Cree Nation dan Weldon di Saskatchewan serta terdapat 13 tempat kejadian jenayah sedang disiasat polis, kata RCMP di Saskatchewan.Polis berkata, beberapa mangsa dilihat menjadi sasaran suspek manakala yang lain diserang secara rambang.Berkemungkinan terdapat tambahan mangsa yang cedera mendapatkan rawatan dengan pergi sendiri ke pelbagai hospital, kata polis kepada pemberita pada sidang akhbar.Jurucakap pihak berkuasa kesihatan Saskatchewan dalam satu kenyataan, berkata jabatan itu sudah memanggil kakitangan tambahan untuk membantu tindak balas terhadap situasi itu. - REUTERS


Pemimpin tertinggi China lawat Rusia minggu depan

BEIJING, 5 September - Penggubal undang-undang tertinggi di China, Li Zhanshu akan melawat Rusia minggu depan.Menurut agensi berita rasmi Xinhua, pemimpin itu juga akan menghadiri Forum Ekonomi Timur hari ini, di bandar Vladivostok.Zhanshu yang berada di kedudukan ketiga tertinggi dalam hierarki kerajaan China turut dijadual mengadakan rangka lawatan rasmi ke Mongolia, Nepal dan Korea Selatan mulai Rabu hingga 17 September depan.Pemimpin itu akan menghadiri Forum Ekonomi Timur yang diadakan selama empat hari mulai esok di bandar Vladivostok.

Zhanshu, 72, mungkin akan bersara dan melepaskan jawatannya dalam Parti Komunis pada persidangan penting bulan depan, yang mana Presiden Xi Jinping dijangka mengekalkan kedudukannya bagi tempoh penggal ketiga berturut-turut.Beijing dan Moscow menjalin hubungan akrab dalam tempoh beberapa tahun kebelakangan ini, meningkatkan kerjasama sebagai sebahagian daripada apa yang mereka panggil hubungan 'tiada had' dan bertindak sebagai pengimbang kepada dominasi global Amerika Syarikat (AS). - AFP


EU kutuk hukuman penjara dikenakan terhadap Suu Kyi

BRUSSELS, 5 September- Kesatuan Eropah (EU) mengutuk hukuman penjara terhadap bekas pemimpin Myanmar yang digulingkan, Aung San Suu Kyi selepas dia didapati bersalah melakukan penipuan pilihan raya.Pada Jumaat lalu, sumber yang biasa dengan prosiding itu memberitahu Reuters, Suu Kyi didapati bersalah dan dijatuhi hukuman penjara tiga tahun.Peguamnya memberikan maklumat sama kepada BBC."EU mengutuk hukuman tambahan tiga tahun yang tidak wajar ke atas Suu Kyi. Dia kini berdepan hukuman penjara 20 tahun bagi 11 pertuduhan dengan beberapa pertuduhan lain."EU menyeru supaya rejim Myanmar membebaskan Suu Kyi dan semua tahanan politik," kata Diplomat Tertinggi EU, Josep Borrell menerusi ciapannya di Twitter.Pemenang Nobel dan ketua penentang pemerintahan tentera Myanmar selama beberapa dekad itu ditahan sejak rampasan kuasa awal tahun lalu dan dijatuhkan hukuman penjara lebih 17 tahun. Dia menafikan semua tuduhan terhadapnya.Mahkamah di Myanmar pada 2 September lalu menjatuhkan hukuman penjara tiga tahun ke atas Suu Kyi, atas kesalahan penipuan undi pada pilihan raya 2020 yang menyaksikan partinya mencatat kemenangan besar.Bulan lalu, ketua junta, Min Aung Hlaing, dilaporkan berkata pihak tentera sudah bersikap 'lembut' terhadap Suu Kyi, sedangkan boleh mengambil 'tindakan lebih serius' ke atasnya. - REUTERS

(Seorang penunjuk perasaan memegang poster yang memaparkan Aung San Suu Kyi dalam protes 2021 di Yangon, Myanmar/ AFP)


Parti Kongres India adakan perhimpunan, bantah kemelesetan ekonomi

NEW DELHI, 4 September - Parti Kongres yang merupakan pembangkang di India, mengadakan perhimpunan di sini.Tindakan itu bagi membantah peningkatan kadar inflasi dan pengangguran di negara berkenaan.Beribu-ribu penyokong parti berhimpun untuk mendengar ucapan pemimpinnya, Rahul Gandhi.

Perhimpunan itu dianjurkan menjelang perarakan "Bharat Jodo Yatra" sejauh 3,500 kilometer dari Kanyakumari di selatan India hingga ke New Delhi yang akan diadakan pada 7 September.Rahul menyifatkan, perjuangan penduduk negara itu hari ini ibarat 'antara dua India'.Satunya adalah India yang menjadi milik rakyat miskin, petani dan penganggur dan satu lagi yang dikawal bilionair. Rahul juga bimbang dengan ketegangan sosial, kebencian dan kemarahan yang semakin memuncak kerana perkara itu hanya akan menguntungkan musuh negara. - BERNAMA


Banjir Sudan : Angka korban mencecah 112 orang

(Orang ramai menyeberangi air semasa banjir di kawasan Al-Managil di negeri Gezira, Sudan  / REUTERS)

KHARTOUM, 5 September- Lebih 100 orang terbunuh dan puluhan ribu rumah musnah akibat banjir berikutan hujan lebat sejak musim hujan Sudan bermula pada Mei.Hujan lebat biasanya turun di Sudan antara Mei dan Oktober, dan negara itu menghadapi banjir teruk setiap tahun, memusnahkan harta benda, infrastruktur dan tanaman.Bulan lalu, Sudan mengisytiharkan darurat akibat banjir di enam negeri.“Jumlah orang yang terbunuh akibat banjir dan hujan lebat telah mencecah 112 orang,” kata Abdel Jalil Abdelreheem, jurucakap Majlis Kebangsaan bagi Pertahanan Awam Sudan.Minggu lalu, pihak berkuasa memberikan angka 79 maut akibat banjir setakat musim hujan ini."Sebanyak 34,944 rumah musnah sepenuhnya manakala 49,060 sebahagiannya rosak," kata Abdelreheem kepada AFP, sambil menambah bahawa kira-kira 115 orang telah cedera.Bencana itu berlaku ketika Sudan bergelut akibat pergolakan politik yang semakin meruncing dan krisis ekonomi yang semakin tenat yang diburukkan lagi oleh rampasan kuasa tentera tahun lalu, dikepalai oleh ketua tentera Abdel Fattah al-Burhan.Pertubuhan Bangsa-Bangsa Bersatu, berkata minggu lalu bahawa banjir setakat ini telah menjejaskan 226,000 orang di seluruh Sudan.Negeri timur Gedaref dan Kassala, negeri Kordofan Utara dan Selatan, negeri Sungai Nil, dan wilayah Darfur adalah antara yang paling teruk terjejas, menurut agensi kanak-kanak PBB, UNICEF.PBB juga memberi amaran bahawa banjir tahun ini boleh menjejaskan sehingga 460,000 orang, jauh lebih tinggi daripada purata 388,600 orang terjejas setiap tahun antara 2017 dan 2021. -AFP

(Orang ramai menaiki kereta keldai untuk menyeberangi air semasa banjir di kawasan Al-Managil di negeri Jazeera, Sudan / REUTERS)


Vaksin COVID-19 CanSino mendapat kelulusan penggunaan kecemasan di China

HONG KONG, 4 September- CanSino Biologics Inc China berkata pada hari Ahad bahawa vaksin COVID-19 yang dibangunkan baru-baru ini telah diluluskan oleh pengawal selia dadah negara itu untuk kegunaan kecemasan sebagai penggalak, yang berpotensi memberi manfaat kepada perniagaannya.Vaksin COVID-19 bervektor adenovirus Cansino telah mendapat lampu hijau daripada Pentadbiran Produk Perubatan Kebangsaan, kata syarikat itu dalam pemfailan pada Ahad."Kelulusan itu akan memberi kesan positif kepada prestasi syarikat jika vaksin itu kemudiannya dibeli dan digunakan oleh agensi kerajaan yang berkaitan," kata CanSino.

(Logo pakar vaksin China CanSino Biologics Inc di ibu pejabat syarikat itu di Tianjin, berikutan wabak penyakit koronavirus (COVID-19), China / Foto Reuters)

Syarikat itu memberi amaran, bagaimanapun, ia akan menghadapi persaingan sengit daripada vaksin lain di China yang juga telah mendapat kelulusan kerajaan atau sedang dalam ujian klinikal.China memberikan kebenaran penggunaan kecemasan kepada vaksin COVID-19 Livzon Pharmaceutical Group Inc sebagai penggalak, Livzon berkata pada hari Jumaat, satu daripada hanya dua produk baharu melawan penyakit yang telah dihilangkan negara itu dalam tempoh lebih setahun.Cansino juga berkata adalah tidak pasti bila vaksinnya akan dapat pergi ke pasaran, kerana kelulusan pentadbiran tambahan masih diperlukan, manakala jualan akan bergantung pada situasi COVID-19 di dalam dan luar negara, serta kadar vaksinasi China.China telah menyaksikan peningkatan baru-baru ini dalam wabak COVID. Hab teknologi selatan Shenzhen mengenakan penutupan hujung minggu di kebanyakan bahagian bandar pada hari Sabtu, manakala metropolis barat daya Chengdu meletakkan 21 juta penduduknya di bawah kawalan pada hari KhamisTanah Besar China melaporkan 1,848 kes koronavirus baharu untuk 3 September, termasuk kedua-dua jangkitan bergejala dan tanpa gejala, berbanding 1,988 kes baharu sehari sebelumnya.- REUTERS


NASA batalkan pelancaran Artemis I

LOS ANGELES, 3 September- NASA sekali lagi membatalkan pelancaran misi kapal angkasa Artemis I pada Sabtu berikutan masalah kebocoran, lapor Xinhua.Artemis I ialah ujian bersepadu pertama sistem penerokaan angkasa lepas NASA melibatkan kapal angkasa Orion, roket Sistem Pelancaran Angkasa Lepas dan sistem darat.Percubaan kali kedua di Pusat Angkasa Kennedy, Florida itu sepatutnya diancarkan pada 2.17 petang waktu timur (1817 GMT).Sebelum ini percubaan kali pertama pada 29 Ogos lalu turut dibatalkan kerana masalah enjin.

"Semasa Artemis I hendak dilancarkan pada Sabtu masalah kebocoran dikesan berlaku di bahagian penyambungan bekalan ketika cuba memindahkan bahan api ke roket."Pasukan cuba menyelesaikan masalah itu tetapi gagal," ciap NASA di Twitter.Artemis I ialah misi tanpa anak kapal mengelilingi Bulan yang akan membuka jalan bagi melaksanakan ujian penerbangan kru dan penerokaan manusia ke bulan pada masa depan.Misi itu juga ialah sebahagian daripada program lunar Artemis NASA.- BERNAMA


Loji nuklear utama Ukraine sekali lagi kehilangan kuasa- IAEA

(Loji Tenaga Nuklear Zaporizhzhia / REUTERS)

KIEV, 4 September- Sebuah loji jana kuasa nuklear utama di Ukraine sekali lagi kehilangan kuasa elektrik bagi penyelenggaraannya, menurut Agensi Tenaga Atom Antarabangsa (IAEA) semalam.Agensi antarabangsa itu turut memberi amaran bahawa ia meningkatkan kebimbangan terhadap kelangsungan operasi loji ketika pertempuran Rusia-Ukraine terus meningkat sejak beberapa hari kebelakangan ini.IAEA berkata, loji Zaporizhzhia Ukraine yang terbesar di Eropah, menyaksikan baki talian kuasa luaran utama terakhirnya terputus biarpun talian rizab dapat terus membekalkan elektrik ke grid.IAEA, dalam satu kenyataannya menjelaskan hanya satu daripada enam reaktor kekal beroperasi di stesen itu.Loji itu yang dikawal Moscow sejak tentera Rusia menyerang Ukraine pada akhir Februari, sudah menjadi titik utama konflik, dengan setiap pihak menyalahkan satu sama lain terhadap serangan berhampiran lokasi itu.

(Anggota tentera Rusia berkawal di loji jana kuasa nuklear Zaporizhzhia di Enerhodar, Ukraine/ AP)

Sementara itu, kebuntuan mengenai eksport gas dan minyak Rusia berterusan minggu ini apabila Moscow berikrar untuk memastikan saluran paip gas utamanya ke Jerman ditutup dan negara-negara G7 mengumumkan had harga yang ditetapkan untuk eksport minyak Russia.Krisis tenaga itu adalah kesan pencerobohan enam bulan Presiden Rusia, Vladimir Putin, ke atas Ukraine, melanjutkan pertelingkahan antara Moscow dan negara Barat, ketika rantau itu bersiap untuk musim sejuk yang semakin hampir.Presiden Ukraine, Volodymyr Zelensky, berkata Eropah akan berdepan krisis tenaga yang besar sekiranya saluran paip Nord Stream 1 terus ditutup oleh Russia."Rusia akan mengakibatkan gangguan tenaga yang boleh memberi kesan terhadap semua penduduk Eropah untuk musim sejuk ini," katanya.Zelensky, yang menyalahkan serangan Rusia atas gangguan terhadap operasi loji nuklear sebelum ini, bagaimanapun menjelaskan kebocoran radiasi dapat dielakkan.Moscow menyalahkan sekatan Barat dan isu teknikal terhadap sebarang gangguan tenaga, sementara Eropah pula menuduh Rusia menambah bekalan senjata di loji berkenaan sebagai sebahagian daripada strategi pencerobohan tenteranya.Stesen jana kuasa nuklear Zaporizhzhia, dalam satu kenyataan di Telegram, berkata reaktor kelima dimatikan akibat serangan berterusan Rusia dan kapasiti tersedia dari baki simpanan terakhir tidak mencukupi untuk mengendalikan dua lagi reaktor.Serangan berterusan menyebabkan kebimbangan berlakunya bencana radiasi dan sebarang kemalangan atau kebocoran nuklear di kemudahan itu akan menyebabkan krisis kemanusiaan besar, kata Persatuan Palang Merah Antarabangsa. - REUTERS